فۆڕمی تۆمارکردنی بابەت | کامیل عەبدولقادر وەیس محەمەد\nگوتەبێژی کۆمەڵەی قوربانیانی کیمیابارانی شاری هەڵەبجەیە. من ناوی تەواوم (کامیل عەبدولقادر وەیس محەمەد خانە) یەو لە گوندی زەمەقی خوارووی سەر بە قەزای هەڵەبجەی ناوەندی پارێزگای هەڵەجە لە 1973/7/1 لەخێزانێکی جوتیار لەدایک بووم. بەچەند ناوێک ناو دەبرێم : (مامۆستا کامیل هەڵەبجەیی، مامۆستا کامیل ی کۆمەڵەی قوربانیانی کیمیاباران، مامۆستا کامیل ی برینداری کیمیایی، شەهیدی زیندوو و سومبوڵی بریندارانی کیمیایی). باوکم لە گوندێکی سەر بە ناحیەی مەیدان یان باوەنور لە ساڵی 1923 لە دایک بووە(هەرچەندە لە پێناسی باری کەسێتیدا بە 1913 نووسراوە)، نەخوێندەوار بوو، جوتیار بوو، دایکیشم (جەیران عبدولرەحمان محەمەد مەحمود) ٫ لەدایک بووی ساڵی 1943 گوندی حەسەن ئاوای هەڵەبجە، ژنە جوتیارو ژنی ماڵەوە بوو، ئەویش بەداخەوە نەخوێندەوار بوو، هەردووکیان لە کیمیابارانی هەڵەبجەدا لەگەڵ برایەک و پێنج خوشک و خوشکەزایەکمدا بە چەکی کیمیایی شەهید بوون. براوخوشکەکانم ئەوانەیان کە لە کیمیابارانی هەڵەبجەدا پێکەوە بووین و بەگازی کیمیایی لەگەڵ باوک و دایکمدا شەهیدبوون: (جەمیل 1969، گوڵاڵە 1971، ڕۆشنا 1975، شنۆ 1978، شەهێن 1982، شلێر 1985). ناوی ئەو براو خوشکانەم کە لەژیاندا ماون و لەبەر ئەوەی لە ماڵی خۆیاندا بوون و لەگەڵمان نەبوون لە کیمیابارانەکەدا شەهید نەبوون: (بەدیعە 1945 هەڵەبجە، ڕابیعە 1950 هەڵەبجە، جەلال 1956 هەڵەبجە، هەڵاڵە 1967 هەڵەبجە). لەساڵی 1998 ەوە خێزانم پێکهێناوەو باوکی 3 کوڕو 1 کچم. هاوسەرەکەم : (شیلان مەجید عەزیز ئەمین، لەدایک بووی 1977 کفری، پیشەی مامۆستای دواناوەندی). ناوی منداڵەکانم: 1/ شیار : 2002/1/15 لەدایک بووە لە هەڵەبجە، خوێندکارەو دەرچووی پۆلی دوانزەیەمی زانستییە. 2/ ئەشکان : 2004/3/31 لە هەڵەبجە لەدایک بووەو خوێندکارەو دەرچووی پۆلی نۆیەمی بنەڕەتییە. 3/ جینان : 2006/3/31 لە هەڵەبجە لەدایک بووەو دەرچووی پۆلی هەشتەمی بنەڕەتییە. 4/ ئارون : 2013/6/10 لە هەڵەبجە لەدایک بووەو منداڵەو هێشتا نەخراوەتە خوێندنگە. سەبارەت بە زانیاری زیاتری خۆم: لە ساڵی 1979 دەستم بە خوێندن کردووەو تا شەشەمی سەرەتای لە قوتابخانەیەی گوندەکەی خۆم بەسەرکەوتوویی خوێندوومە. تا پۆلی سێەمی ناوەندی لە دواناوەندی دیراساتی ئیسلامی هەڵەبجە خوێندوومە بەڵام لەو ساڵەدا بەهۆی کیمیاباران و ئاوارەبوونەوە بۆ ئێران وەک هەزاران قوتابی و خوێندکاری هاوشاریم نەمتوانی ئەو پۆلە ببڕم. ساڵی خوێندنی 1988 1989 بەبڕیاری حکومەتی عێراقی وەک هەزاران هاوشاریم سزا دراین و لەهیچ خوێندنگەیەکی پارێزگای سلێمانی نەیانهێشت بەردەوامی بەخوێندنەکەم بدەم!. ساڵی دواتر ڕێگایان پێداین و لە دواناوەندی دیراساتی ئیسلامی سلێمانی لەپۆلی سێیەمی ناوەندی وەرگیرام و لەو ساڵەدا لە تاقیکردنەوە وەزاریەکاندا وێڕای نەخۆشی سەخت و لەدەست دانی باوک و دایک و براو خوشکەکانم و ئازیزانم سێیەمی هەموو عێراق بووم لە دواناوەندی دیراساتی ئیسلامیەکانی عێراقدا !. پۆلی چوارەمیشم هەر لە سلێمانی تەواو کرد، پۆلی پێنجەم و شەشەمی ئامادەییم لە دواناوەندی دیراساتی ئیسلامی هەڵەبجە تەواو کردوو یەکێک بووم لە دە یەکەمەکانی هەرێمی کوردستان لە بواری خوێندنی ئیسلامیدا. لە ساڵی 1994 لە زانکۆی سلێمانی/کۆلیژی زمان/ بەشی خوێندنی ئیسلامی وەرگیرام و پاش چوارساڵ بە پلەی زۆرباشە ئەو قۆناغەشم بڕی و یەکێک بووم لە دە یەکەمەکانی ئەوبەشەی خۆم. پاش تەواو کرنی زانکۆ گەڕامەوە بۆ هەڵەبجەو لە 1997/9/28 دەست بەکاربووم لە خوێندنگەی دواناوەندی شارەزوور لە هەڵەبجە وەک مامۆستاو پسپۆڕی زمانی عەرەبی و پەروەردەی ئیسلامی. لە 1997/7/25 بووم بە ئەندامی دەستەی کارگێڕی لە کۆمیتەی داکۆکی لەمافی کەسوکاری شەهیدانی کیمیابارانی هەڵەبجەو پاش چەند ساڵێک کۆمەڵەی قوربانیانی چەکی کیمیاییمان (بە شێوەی فەرمی) دامەزراند(دواتر لەسەر پێشنیاری من و لە یەکەمین کۆنگرەماندا ناوەکەیمان گۆڕی بۆ کۆمەڵەی قوربانیانی کیمیابارانی هەڵەبجە) وە یەکێک بووم لە ئەندامانی دامەزرێنەری ئەو کۆمەڵەیە. لەکاری ڕێکخراوی ناحکومیدا ئەندامی دەستەی باڵاو وتەبێژی فەرمی کۆمەڵەی قوربانیانی کیمیابارانی هەڵەبجەم، لە کاری حکومیدا مامۆستاو یاریدەدەری بەڕێوەبەری ئامادەیی شەهیدانی کیمیابارانی هەڵەبجەم، 32 ساڵ زیاترە ململانێمە لەگەڵ کاریگەریە درێژخایەنەکانی گازی کیمیایی لەسەر کۆئەندامی هەناسەو چاوم، ئەوە 5 ساڵە بەتەواوی زۆری بۆ هێناوم و بەردەوام لەجێگەو لە نەخۆشخانەکاندا کەوتوم و بەستراومەتەوە بەچەند ئامێرێکی هەناسەدانەوەو هەناسەتوندی یەخەم بەرنادات و ناتوانم بە ئەرکەکانی سەرشانم بگەم !. وێڕای دەیان ووتار بۆ ڕۆژنامەو گۆڤارەکان و سازدانی هەزاران دیمانەی ڕۆژنامەو گۆڤارو ڕادێۆو تەلەفزیۆنی ناوەو دەرەوە دوو کتێبیشم بە زمانی کوردی و عەرەبی نووسیوە سەبارەت بە کیمیابارانی هەڵەبجە (1988/3/16 ئەو ڕۆژەی هەموو شتێکیان لێ سەندمەوە !)، (1988/3/16 الیوم الذي سلبوا مني کل شيء !). لەچەند فیلمێکی دیکۆمێنتاری و سینەمەیی تایبەت بە هەڵەبجە بەشداریم کردووە وەک (بەلەنجە، نفس تنگ، کامیل بەدوای هەناسەدا دەگەڕێ، هاوزام...هتد)، بەشداری چەندین کۆنگرەو کۆنفرانسی نێوخۆیی و نێودەوڵەتی و چەندین چالاکی مەدەنیم کردووە. وەک سکاڵاکارو شایەتحاڵ بەشداریم کردووە لە دادگایی کردنی سەرانی بەعسدا. بەشداربووم لەسکاڵا تۆمار کردن لەسەر چەندین کۆمپانیای بیانی هاوکاری حکومەتی صدام. 22 ساڵە بەشێوەیەکی خۆبەخش وێڕای نەخۆشی سەخت و گرانم لە خزمەتی نەتەوەکەم بەگشتی و پارێزگای هەڵەبجەو قوربانیانی کیمیابارانی هەڵەبجەدام بە تایبەتی و بەشداربووم لەچەندین کارو خزمەتی بەپێزدا بۆیان کە لێرەدا بوار نییە یەک بەیەک باسیان بکەم. ئێستا بۆ چارەسەری نەخۆشیەکەم کە پێویستیم بە چاندنی سیەکان هەیە ڕووم لە وڵاتی ئەڵمانیا کردووەو، ئەوە بیست مانگ زیاترە بە دڵ لە هەڵەبجەو بە جەستەش لە ئەڵمانیا نیشتەجێم !. ناونیشانی زیاترم: facebook.com/کامل عبدالقادر ژمارەی مۆبایل: 00491630039113 e-mail: kamilwais73@gmail.com whatsapp : kamil wais mohammed تیلیگرام: کامیل ویس محمد هەڵەبجەیی


جوانترین مکیاج – CHRA.TV\nسەرەتا / تەندروستی و ژیان / ستایل / جوانترین مکیاج\nرۆشنا ئەحمەد بۆ ئەوەی لە کردنی مکیاجدا شێوەیەکی جوانت بەدەستکەوێت ئامۆژگاری پسپۆڕانی جوانکاری ئەوەیە ڕێوشوێنی ئەم ھەنگاوانە بکەویت: پێش ئەوەی دەست بکەیت بە مکیاج کردنەکە پێستی دەموچاووت جوان پاکبکەرەوە. بۆ ئەوەشی باش دڵنیابیت لە پاککردنەوەی، پاککەرەوەی دەموچاو بەکاربھێنە کە لەشێوەی ئاوێکی شلدایەو لە بازاڕەکاندا دەستدەکەوێت ئەمەش یارمەتیدەرێکە بۆ ڕزگاربوون لە ھەموو پیسییەکی دەموچاو یان بۆ پاککردنەوەی پاشماوەی مکیاج کە پێشتر کراوە. ڕێگەی بەکارھێنانی ئەم پاککەرەوانە بۆ دەموچاو بەمشێوە دەبێت: چەند دڵۆپێک لەو پاککەرەوانە بخەرە سەر پارچەیەک لۆکەو پاشان دەموچاوی پێ پاککەرەوە. پاش پاککردنەوەی جێل یان کرێمی تەڕکردن بەکاربھێنە بۆ گەشاندنەوەی و قەترەیەکی لێبخەرە سەر دەستت و دەموچاوی پێتەڕ بکە بەو شێوەیەی لە خوارەوەی دەموچاو دەست پێبکە بەرەو سەرەوە. پاش پاککردنەوەکە دەتوانیت جۆرە کرێمێک بەکاربھێنیت پێیدەڵێن (Concealer) کە بۆ شاردنەوەی خاڵە ڕەنگاویەکان و ھەر پەڵیەک بە دەموچاوەوە. وە ئەم کرێمەش ئەوجۆرە ڕەنگەی ھەڵبژێرە کە کاڵترە لە ڕەنگی پێستی ئاسایی خۆت، لەکاتی بەکارھێنانیدا ڕەچاوی ئەوە بکە کرێمەکە نەخەیتە سەر پەڵەکان بەڵکولە خوار پەڵەکەو خاڵە ڕەنگاویەکانەوە دابنێیت کە دەتەوێت بیانشاریتەوە، واتە ئەگەر کرێمەکەت خستە سەر پەڵەکە ئەوە زیاتر ڕەنگەکەی تۆختر دەکات بۆیە دەبێت لە خوار پەڵەکەوە دابنرێت. کە کرێمەکەشت دانا بە پارچە لۆکەیەک بڵاوی بکەرەوە بەو ئاراستەیەی لە خوارەوە کرێمەکە بەریت بەرەو سەرەوە تا وەک ڕەنگی ئاسایی خۆت تێکەڵ بە پەڵەکە ببێت. پاشان جۆرێک لە کرێمی ئەساس (Foundation) بەکاربھێنە کە ڕەنگی لە ڕەنگی پێستی دەموچاوتەوە نزیکە. پاشان بە نەرمی بڵاوەی پێ بکەو دەستی جوانی پێدا بھێنە بەرەو سەرەوەو بەرەو دەرەوەی سنووری دەموچاوت تاوەکو لە گەڵ ڕەنگی پێستەکەت یەکسان دەبێت و نەرمیدەکاتەوە. تۆزێکی کەم لەو کرێمە بدە لە سەر لێوت، تۆزێکیش لەسەر ھێڵی بەیەکگەیشتنی قژەکەت بەناو چەوانتەوە. ھەروەھا تۆزێکیش بەکاربھێنە لەسەر خواروی چەناگەت، بەڵام مەیگەیەنە ملت و بەسەریەوە بڵاوەی پێبکە. کاتێک مکیاجی ئاڵکردنی گۆنا (blusher) بەکاردەھێنرێ بەردەوام بیری ئەوەت ھەبێت بەرەو سەرەوەی گۆنات بەکاری بھێنیت بەو ئاراستەیەی دەگاتە دەرەوەی سنووری دەموچاوت. لەکاتی دانانی میکیاج بۆ پشتی چاو واتە سێبەری چاو (eye shadow) دەبێت لەسەر سوچی ناوەوەی چاو دەست پێبکەیت و بەرەو دەرەوە بیبەیت. مکیاجێکی تر کە ھەر بۆ پشتی چاو بەکاردێت بەڵام ڕەنگێکی ڕوونتر بێت لەوەی پێشووتر لە خوارووی برۆکان دابنرێت. ھەمیشە لە یادتت بێت کە دوو ڕەنگ لە مکیاجی پشتی چاو بەکاربھێنیت، یەکێکی تێرو ئەویتر پلەیەک ڕوونتر. لەکاتی چاو ڕەشکردندا چ بە فڵچە بوو یان بە قەڵەم، ھێڵێکی باریک بکە بە درێژایی برژانەکانت تا بتوانرێت نزیک بێت لە ڕەگەکانی. بۆ دروستکردنی شێوەیەکی جوان دەتوانیت چەند خاڵێکی کاڵ بکەیت لە سەر ھێڵی پرژانەکانی خوارەوە. ئێستا دەتوانیت مەسکەرە بەکاربھێنیت بۆ پرژانەکان تا بەشێوەیەکی پڕو جوان ڕەنگێکی دیارو بەدەر بکەوێت. دەست بکە بە ڕەنگکردنی پرژانەکانی سەرەوە بە بەکارھێنانی فڵچەی مەسکەرەو لە پرژانەکانی دەرەوەی چاو دەست پێبکە پاشان وردە وردە بۆ ناوەوەی چاو. کاتێک چینی یەکەم وشک دەبێتەوە چینێکیتری لێبدە تاکو زیاتر پرژانەکان ئەستوور ببن و درێژتر دەربکەون. پاشان پرژانەکانی خوارەوە ڕەنگ بکە، ھەمیشە سەیری سەرەوە بکە کاتێک مەسکەرە بەکاردەھێنیت بۆ پرژانەکانی سەرەوەو، سەیری خوارەوە بکە کاتێک پرژانەکانی خوارەوە ڕەنگدەکەیت.\nئەگەر حەز بکەیت برۆکانت ڕەنگ بکەیت دەتوانیت فڵچەی ڕەنگکردن بەکاربھێنیت بەڵام زۆر بەوردی و بەکاڵی. بۆ ڕەنگکردنی لێوەکان سەرەتا سنوورەکانی بۆ دیاری بکە بە بەکارھێنانی قەڵەمی تایبەت (lip liner)، سەرەتا لە لێوی سەرەوە دەست پێبکەو ھێڵی دیاریکردنی لێوەکە لە ناوەڕاستەوە بکێشە تا ھەردوو سوچی لێوت. بۆ دیاریکردنی سنووری لێوی خوارەوە بەیەکجار ھێڵەکە بکێشە بە لێواری لێوەکەدا. پاشان سوراوی لێوەکەی لێبدەو دەشتوانیت لە دوای ئەوە دەرمانێک بەکاربھێنیت کە ڕەنگ زیاتر بداتەوەو (لماع)بێت. پۆدرە: بەکارھێنانی پۆدرە دواھەمین قۆناغی مکیاجە. باشتر وایە جۆرێک لە (ئەساس) بەکاربھێنرێت کە لەنێوان وشک و شلدایە (Wet /Dry Foundation) چونکە پۆدرە لەیەک کاتدا کرێمی ئەساسەو پۆدرەشە. بۆ لابردنی ھەر زیادەیەک پارچە لۆکەیەکی بچووک بەکاربھێنە بۆ ھەڵمژینی و لابردنی. گرنگترین سوودی پۆدرە ئەوەیە بریقەداری کە بەھۆی مکیاجەکەوە دروستبووە ناھێڵێت و دەموچاو، بۆ زیاترین ماوە، زیاتر گەشاوەو ڕوون دەھێڵێتەوە.\nلە گۆڤاری ماڵ بڵاوبووەتەوە


لە ئاشتەوایی(سوڵح) خێر هەیە… – fgulen\nلە ئاشتەوایی(سوڵح) خێر هەیە…\nپرسیار: لە ئایەتی” وَالصُّلْحُ خَيْرٌ“دا، بە نیسبەت دونیای ئەمڕۆمانەوە کەوا بەرەو بەجیهانیبوون دەڕوات، چی پەیامێکی بۆ موسوڵمانان هەڵگرتووە؟\nوەڵام: ئەو کارکردەی لە بنەمای شەڕ و پێکدادانەکانی ئەمڕۆدا بوونی هەیە، بریتیە لە گیرخواردنی کەسەکان بە دەستی خودی خۆیانەوە. هەموو کەسێک بە دوای ئەوەوەیە کەوا بە گوێرەی خودی خۆی پێکهاتەیەکی مرۆڤ، خێزان، شار، دەوڵەت و دونیا دروست بکات. لە دونیایەکیشدا کەوا هەموو کەسێک بە دوای پێکهاتەی خۆیی و مۆدێلی خۆیدا ڕابکات، کۆبوونەوە لە خاڵێکی هاوبەشدا کارێکی مومکین نیە. گەر هەموو ڕۆشنبیر، هەموو بزاڤێک، هەموو دەوڵەتێک بە گوێرەی خۆی کۆمەڵە هزر و سیستەمێک پێکبهێنێت، ئەمانەش وەک تەنیا ڕاستی قبوڵ بکات و چاوەڕێی ئەوەش بکات کەوا هەموو کەس بە گوێرەی ئەو پەیڕەوی شتەکان بکات، ئیدی کێ پەیڕەوی لە چی بکات؟ بە داخەوە لە پشتی بارگرژی، ئاژاوە و کێشمەکێشەکانی ئەمڕۆدا، ڕاستیەکی لەم شێوەیە بوونی هەیە.\nلێبووردەیی و نەرمونیانی\nوەک چۆن هەموو کەسێک پابەندی کۆمەڵێک ڕێچکە، ڕێباز و حیزبە، هەریەک لەمانەش بە گوێرەی خۆیان فەلسەفەیەکیان هەیە. هەر گروپە و بە گوێرەی فەلسەفەکەی خۆی، هەوڵی ئەوە دەدات کۆمەڵگا دیزاین بکات، بە دوای وێناکردنێکی دونیاوە ڕادەکات. کەسیش حساب بۆ ئەوە ناکات، کەوا هەندێک کەسی تریش دەشێت هەندێک هەستی تریان هەبێت. هەموو کەس ئارەزووی ئەوە دەکات، بە گوێرەی هەست، تێڕوانینی خۆی شێوازی شتەکان دابنێت و ڕێکیان بخات. ئەمەش دەبێتە هۆی ئەوەی لە نێوان مرۆڤەکاندا ناکۆکی زۆر جددی، تێکەڵی و ئاژاوە دروست ببێت.\nپێموایە گرنگترین دەرمان بۆ چارەسەری ئەم جۆرە کێشانە، بریتیە لە لێبوردەیی و نەرمونیانی. بە دەربڕینێکی جیاواز، چارەسەری ئەو ناکۆکی و دووبەرەکیانەی ئاماژەی پێدرا، بریتیە لەوەی مرۆڤەکان لەگەڵ هەموو کەسێکدا کراوەبن بە ڕووی لێبوردەیی و نەرمونیانی، لەگەڵیاندا لە حاڵی دیالۆگدا بین. هەربۆیە پێویستە لە وڕک و هەڵپەکانیان، یان قبوڵکردنی ئەوەی هەست و بیروڕاکانی ئەوان تەنیا ڕاستیە لە نێو هەموواندا، دەست هەڵبگرن.\nهیچ گومانیش لەوەدا نیە کەوا ئەمەش وابەستەی ئەوەیە کەسەکان لە خۆپەرستی خۆیان ڕابکەن، “منێتی” خۆیان بڕوخێنن و، کەمێک لە ئارامگای “ئێمە” دا بحەوێنەوە، پاشان دەست بە گەشتی چوون بەرەو ئەو (الله) بکەن.\nمرۆڤگەلێک کەوا توشی خۆپەرستی، تێبینی لایەنگیری و ئەویندارێتی لەگەڵ گروپەکەی خۆیاندا بوون، بابەتی ئەوەی بە ڕووی ئاشتیدا کراوەبن و ڕێز لە بیروڕای جیاوازی مرۆڤەکان بگرن، کارێکی زۆر سەختە. هەتا ئەو کاتەی بەرژەوەندی لایەنەکەی خۆیان لەسەرو بەرژەوەندی هەموو لایەنەکانی ترەوە وەردەگرن و لە لایەنگیری کردن ڕزگاریان نابێت، ناتوانین ستراتیژیەک بۆ فەراهەمکردنی ئاسودەیی و ئاشتی دابڕێژن. هەر لە بناغەشەوە باسکردن لەوەی ئەم جۆرە مرۆڤانە ئامانجێکی لەو شێوەیەیان هەیە، کارێکی سەختە. لەوەش دەچێت، بە هۆی ئەوەی بە شێوەیەکی داخراو بە ڕووی جیاوازیەکاندا ژیان بەسەر دەبەن، شتانێکی لەم جۆرە بە سوچێکی ئەقڵیشیاندا نەڕۆشتبێت.\nئەمەش لە حاڵێکدایە، لە دونیای ئەمڕۆماندا کەوا بەرەو بە جیهانبوون دەڕوات، بابەتی ئەوەی مرۆڤەکانی دونیا لە ئاسودەییدا بژین، جگە لە لێبووردەیی و نەرمونیانی، بژاردەیەکی تریان لەبەردەمدا نیە.\nهەروەها بۆ ئەوەی کەلتوری لێبوردەیی لە هەموو لایەک باڵا دەست ببێت، ئیدی لەسەر ئاستی تاک بێت یاخود کۆمەڵگا، پێویستە واز لەوە بهێنن کە خۆیان بە تەنیا نوێنەری ڕەهای ڕاستیەکان بزانن و، ئەگەری ئەوەی کە دەشێت بیرکردنەوە و لێکنزیکبوونەوەی کەسانی تریش ڕاستی تێدا بێت، هەموو کاتێک لەبەرچاو بگرن. پێویستە ئەوەش لەبیرنەکات، گەر هزر و بیرکردنەوە جیاوازەکان بە تەواویش ڕاست نەبێت، دەشێت بەشێک لە ڕاستییان تێدا بێت.\nبە ڕای حەزرەتی پیریش، هەریەک لە ڕێچکەی موعتەزیلە و جەبریەکانیش دانەیەک لە حەقیقەتیان لایە، بەڵام ئەو بابەتەی ئەوانی تێدا کەوتوونەتە هەڵەوە ئەوە بووە کە پێیان وەها بووە ڕاستیەکان تەنیا لەلای ئەوان هەیە؛ ئەم لێکدانەوەی ئوستاد بۆ ئەوان، بە شێوەیەکی دەراسا گرنگی هەیە. پێویستە بەم شێوەیە سەیری بیروڕا جیاوازەکان بکەین، گەر ئەو یەک دانەیە لە حەقیقەت لە لایەنی بەرامبەردا بدۆزینەوە، ئیدی بابەتی ئەوەی لە خاڵێکی هاوبەشدا یەکبگرین، کارێکی مومکین دەبێت.\nلە ڕۆژگاری ئەمڕۆماندا هەموو کەسێک بە گوێرەی خۆی ڕاستیەکی هەیە. ئەوەی لەلایە کەسێک ڕاستە دەشێت لەلای کەسێکی تر خوار بێت. تەنانەت جاری وەها هەیە، شتێک تەنیا لەبەر ئەوەی لە دەرەوەی گروپەکەی خۆی هاتووە، بەسە بۆ ئەوەی وەک هەڵە بیبینێت. لەبەر ئەوەی چەکی بەرگری لەخۆکردن بەرامبەر بیڕوڕا جیاوازەکان بەکاردێت، بە پێش گریمانەوە لێی نزیک دەبنەوە، زۆرینەی کات، تەنانەت دۆزینەوەی زەمینەیەکی گونجاو بۆ تاوتوێکردنی ڕاست و دروستی ئەو بابەتانەش، لە ئارادا نیە.\nهەندێک جار لە ڕێگەی دەمەدەمێوە هەوڵی بەرگری کردن لە بیروڕایەک دەدەین کە تەنانەت خۆیشمان باوەڕمان پێی نیە، هەندێک جاریش هەوڵی ڕەتکردنەوەی شتانێک دەدەین کەوا پشتیان بە ئارگومێنتی تەندروست بەستووە. هەندێک جاری وەهاش هەیە، تەنانەت خۆیشمان باوەڕمان بەو شتانە نیە کەوا خۆمان دەیڵێین.\nبەڵام لە ڕۆژگاری دونیای ئەمڕۆماندا کەوا مرۆڤی سەر بە دینە جیاواز و کەلتورە جیاوازەکان دەستیان بە پێکەوە ژیان کردووە، گەر ئەم شێوازە لە تێڕوانین و تێگەشتن بەردەوامی هەبێت، ڕاستیەکەی نە لە خێزاندا ئاسودەیی دەمێنێت؛ نە لە کۆمەڵگادا. لە حاڵێکی لەم شێوەیەدا، لە پەیوەندیە نیودەوڵەتیەکان و پەیوەندیەکانیش لەسەر ئاستی مرۆڤەکان، گەشتن بە خاڵێک تەندروست بوونی نامێنێت.\nئاشتی لە خێزانەوە دەست پێدەکات\nئەمەش لە کاتێکدایە، لە ئایەتێکی سورەتی “النساء” دا هاتووە کە دەفەرموێت” وَالصُّلْحُ خَيْرٌ” لە ئاشتیدا خێر هەیە. بەم شێوەیە موسوڵمانان بانگهێشتی ئەوە دەکات هەوڵی سازان، تێگەشتن لە کەسانی تر بدەن، ئەو حەقیقەتە قبوڵ بکەن کەوا دەشێت لە وتە و کردەوەی کەسەکانی تریشدا حەقیقەت بوونی هەبێت. ئاشکرایە ئەم ئایەتە، سەبارەت بە بچوکترین گەردیلەی کۆمەڵگا کە خێزانە، دابەزیوە.\nجەنابی حەق، سەبارەت بەو کێشە و ناڕەحەتیانەی لە نێوان هاوسەراندا ڕوودەدەن، ڕێگە چارەسەری پێویستمان دەخاتە بەردەم، وانەی ئەوەمان پێدەدات کە یەکسەر پەنا بۆ جیابوونەو نەبرێت، لە جیاتی ئەوە هەردوولا هەوڵی تێگەشتن لە یەکتری بدەن و بەردەوامی بە خێزانەکەیان بدەن.\nخۆ گەر قورئانی کەریم، سەبارەت بە لەرزین، قڵیش و شکانێک کەوا لە نێو خێزاندا دروست دەبێت ڕێگە چارەسەری ئاشتبوونەوەمان لێ داوا بکات؛ ئەوا داواکردنی هەمان ڕێگە چارەسەر بۆ ئەو کێشانەی کەوا لە شارۆچکە، شار، دەوڵەت و لەسەر ئاستی جیهان ڕوودەدەن، کارێکی لە پێشترە. گەر لە پێکهاتەیەکدا کەوا لە ٣-٥ کەس پێکهاتبێت ڕێگە چارەسەری ئاشتی خێری تێدا بێت، لە بازنەیەکدا کەوا ئاسودەیی و پارێزراوی ملیۆنان کەس جێگەی باس بێت، ئاشتی لە پێش هەموو کارێکەوەیە.\nلەم ڕوانگەیەوە ئەو ئەرکەی لەسەرشانی مرۆڤەکانە، لە هەر بازنەیەکدا بن پێویستە بە دوای فەراهەمکردنی ئاشتیەوە بن و، پەنا بۆ ئەو سوود و خێرە ببەن کەوا لە ڕێگەی ئاشتیەوە دەست دەکەوێت. هەربۆیە جیاوازی مرۆڤەکان لە ڕووی دین، کەلتور، ناسنامەی نەتەوەیی ، جیهانبینی جیاواز، وەک لەمپەرێک نەبینرێت. پێویستە ئەوە بخرێتە ڕوو، کەوا ژیان لە نیوان ئەو مرۆڤانەی خاوەنی دینی جیاوازن یاخود باوەڕیان بە هیچ دینێک نیە، کارێکی مومکینە. باشترین ڕێگەش بۆ ڕێگری لەو بارگرژی و پێکدادانەی کەوا دەشێت لە نیوان مرۆڤی سەر بە مەزهەب، دین، نەتەوە، پارتە جیاوازەکان بکەوێتەوە و، لە کۆمەڵگاشدا ئاسودەیی و سەقامگیری فەراهەم ببێت، هەر بەم شێوەیە دەبێت. هەر لەم ڕوانگەیەشەوەیە، پێویستە لە پێناو فەراهەمکردنی ئاشتەواییەکی گشتی لەم شێوەیە پڕۆژەگەلێک ساز بکرێن و، ستراتیژی ماقوڵ بخرێتە ڕوو.\nلە ڕاستیشدا فەراهەمکردنی شتێکی لەم شێوەیە هێندەی ئەوەی پێشبینی دەکرێت کارێکی ئاسان نیە، وابەستە هەوڵ و کۆششی زۆز جددیە. لە پێناو گەشتن بە ڕێگەیەکی لەم شێوەیەشدا، هەندێک جار گەر زوخاویش هەڵبهێنیتەوە، پێویست دەکات بڵێیت ” شەربەتی شیرینم خواردەوە”.\nپێویستە ئەو شەڕانەی لە ڕابردوودا ڕوویانداوە فەرامۆش بکرێن، ئامادەیی لێبوردن و هەندێک جار لە شوێنی خۆیشیدا ئامادەیی سازش کردنیشت تێدا بێت. بە کورتی: لە پێناو ئەوەی فەراهەمکردنی ئەوەی مرۆڤەکان لە نێو ئاشتەوایی و ئاشتیدا پێکەوە بژین، ئامادەیی بەرگەگرتنی هەموو شتێک پشان بدرێت، بە مەرجی ئەوەی سەربەرزی نەتەوەیی نەخرێتە ژێر پێکانەوە.\nلەمپەرەکان لە ڕێگەی مرۆڤی پێگەشتوەوە تێدەپەڕێندرێن\nتەنیا ئەو مرۆڤانەی لە ڕۆح، دڵ، نەست، هەست، بیرکردنەوەدا زیندوون، دەتوانن لە نێو کۆمەڵگادا لە فەراهەمکردنی یەکێتی ڕۆح و کەلتوری ڕێکەوتندا سەرکەوتوو ببن. ئەوانەی لە ڕووی ژیانی دڵ و ڕۆحیانەوە زیندوو نین، بابەتی ئەوەی لە ڕووی ماددی و کۆمەڵگاوە زیندوو بوونەوەیەک فەراهەم بکەن، کارێکی زۆر ئەستەمە.\nتەنیا ئەوانەی زیندوون دەتوانن شرینقەی زیندوویەتی لە مرۆڤەکانی تر بدەن. لە ڕوانگەی ئەو مرۆڤانەی کەوا گەشتوونەتە پڕی، تێری و سوکنایی مەعنەوی، کێشە زۆر گەورەکانیش بچوکن. ئەم جۆرە کەسانە، خەندەقە زۆر گەورەکانیش، هێندەی ئەوەی بەسەر چاڵێکی بچوکدا بازهەڵبدەن، تێدەپەڕێنن.\nبەڵام کەسانێک کەوا لە خودی خۆیان ڕزگاریان نەبووە، وازیان لە ژیانی جسمانیەت نەهێناوە، ڕزگاریان نەبووە لە ئاڕاستەبوونیان لەلایەن هەوا و ئارەزووەکانیانەوە، بە کورتی کەسانێک کەوا چارۆکەیان بە ڕووی ژیانی پلەکانی دڵ و ڕۆحدا هەڵنەداوە، شتێکی بە ناوی گوزارشت کردن لە حزور و بەختەوەری مرۆڤەکان، پێ نیە.\nهۆکاری ئەو شکان، قڵیش بردن، پێکدادان و شەڕانەی کەوا لەمڕۆدا ڕوودەدەن، هەر ئەمەیە. کەسانێک کەوا بە تەواوی نەکوڵاون و پێنەگەشتوون، لە بەرامبەر شتە بچوکەکانیشدا زویری پشان دەدات و، ناڕەحەت دەبن.\nلەبەر ئەوەی هێشتا خامێتی خۆیان فڕێ نەداوە، کاتێک ڕووبەڕووی شتێک دەبنەوە کەوا چاوەڕێیان نەکردووە، یەکسەر دڵیان دەشکێت و زویر دەبن. کەسێکیش بە مەبەستی زیندووکردنەوە، هۆشداریدان یان ئەوەی بیانخاتە جوڵە، گەر بە حاڵ بە نوکە دەرزیەک لێیان بدات، وەک ئەوەی ڕمێکیان پێدا چەقی بێت کاردانەوە پشان دەدەن.\nگەر ڕووبەڕووی هەزار شتی جوان ببنەوە و، لەناو ئەو هەموو شتەدا چاویان بە تەنیا شتێک کەوتبێت کەوا بە دڵی ئەوان نەبێت، ئەو شتە دەگرێت بە دەستیەوە و تەواوی جوانیەکانی تر مەحکومی نەبوونی دەکات. گەر لە وتارێکی یەک کاتژمێریدا کەوا گوێیان لێگرتووە، تەنیا یەک دوو وشەی تێدا بێت کە ئەوان ناڕەحەت بکات، تەواوی قسەکانی ناو ئەو وتارە مەحکومی ئەو یەک دوو وشەیە دەکات، وەک ئەوەی تەواوی قسەکان لەو بەشە پێکهاتبێت، هەڵوێست وەردەگرێت. لە تەواوی ئەم شتانەشدا کەوا وێنایان کردووە، لە تاقیگەی نەفس و منێتی خۆیاندا هەڵسەنگاندنی بۆ دەکەن، بەم هۆیەشەوە دەکەونە ناو ئەنجامگیری هەڵەوە و ، تێبینی هەڵەیان لەلا دروست دەبێت.\nئەمە لە کاتێکدایە، کەسانێک کەوا دڵیان بە ئیمان و قورئان داوە، ڕۆژانە ٥ جار لە حزوری باڵای ئەودا پشتیان دەبێت بە دوو کەرتەوە، ئەو ئەرکەی لەسەر ئەهلی ئیمانە، لە بەرامبەر حاڵە دڵشکێنەر و دڵ زویرکەرەکانیشدا دڵیان نەشکێت و زویر نەبن. هەروەها تەنانەت لە بەرامبەر ئەو کەسانەی هەڵسوکەوتی خراپ دەنوێنن، لە جیاتی ئەوەی پەنجەی تۆمەتیان بۆ درێژ بکات و بکەوێتە ناو گومانی خراپەوە، ڕوو لە الله بکات و بەم شێوەیە قسە بکات:\nخودایە پێدەچێت لەبەر ئەوەی بە تەواوی نەبووینەتە جێدەرکەوتی چاکەکاری، هەربۆیە توشی ئەم شتانە دەبین. خودایە لە حاڵی ئێمە و ئەوانیشدا چاکسازی بکات. لە ڕاستیشدا کەسانێک کەوا بەم شێوەیە ورد، ناسک و جوامێر نەبن و لەم ڕوانگەیەوە لە بابەتەکان نزیک نەبنەوە، بابەتی ئەوەی کێشەکانی دەرەوەی جیهانی خۆیان چارەسەر بکەن، مومکین نیە.\nدەبێت زۆر خۆڕاگر بێت لەوەی کەوا بەرامبەر کەس دڵی نەشکێت و زویر نەبێت. گەر دڵشکان و دڵ زویر بوون ئێمە مەشغوڵ بکەن، ئەو کارانەی کەوا بەرگەی دڵشکان و دڵ زویر بوون ناگرن، وەک خۆیان دەمێننەوە. وازبهێنن لەوەی لە بەرامبەر هەندێک مامەڵەی ناخۆش دڵمان زویر ببێت، گەر خۆمان بۆ خزمەتی مرۆڤایەتی تەرخان کردبێت، دەبێت ئامادەیی ئەوەمان تێدا بێت سەریشمان بخەینە ژێر قاچی کەسەکانی ترەوە و تەنانەت گەر پێویستیش بکات، لەو پێناوەدا ئامادەی مردنیش بین.\nگەر بە دەربڕینەکەی سەید نیگاری گوزارشت لەم بابەتە بکەین:\nئەوەی جانان بخوازێت، لە دڵڕاوکێی گیانی دەبێت؟\nئەوەی گیانیشی بوێت، نیگەرانی جانانی دەبێت؟\nپێموایە ئەو بیرکردنەوەی دەبێتە هۆی ڕاستکردنەوەی پشتی مرۆڤایەتی کەوا لە حاڵی ئیستا بووە بە دوو کەرتەوە، هەر ئەمەیە. ئەو نەوەیەی هەڵگری بیرکردنەوەیەکی لەم شێوەیە بێت، دەتوانێت ئەو شکان و قڵیشەی لەسەر ئاستی کۆمەڵگا روویداوە نۆژەن بکاتەوە و، دەبێتە هۆی ئەوەی مرۆڤایەتی لە نێو حزور و ئاشتیدا ژیان بەسەر ببات. مەگەرنا کەسانێک کەوا دڵیان لەم و لەو دەشکێت و، بەم هۆیەوە ئەوانیش دڵی کۆمەڵگا دەشکێنن، بەڵێنێکیان بە ناوی مرۆڤایەتیەوە پێ نیە. وەکو لای هەمووانیش زانراوە، پێش ئەوەی جەنگی ئوحود دەست پیبکات، تابلۆی شانازی مرۆڤایەتی هەندێک لە هاوەڵان وەک تیرهاوێژ لەسەر شاخی ئوحود نیشتەجێ دەکات، بە توندیش ئاگاداریان دەکاتەوە لەوەی کە نابێت بە هیچ شێوەیەک ئەو شاخە بەجێبهێڵن. بەڵام زۆرێک لەوان لەبەر ئەوەی زۆرێک لەوان هێشتا لە پێویستی گوێڕایەڵی فەرمانی پێغەمبەر تێنەگەشتبوون، کاتێک بینییان دوژمن هەڵدێت، بە گومانی ئەوەی ئەرکەکەیان تەواو بووە، شاخەکەیان بەجێهێشت و هاتنە خوارەوە. ئیدی دوای ئەمەش، موشریکەکان لە ڕێگەی مانۆڕێکی نوێوە، پشتیان لە سوپای موسوڵمانان گرت و زەبرێکی زۆر جددیان لێدان. بە شێوەیەک سەرداریشمان سەری موبارەکی بریندار دەبێت و ددانەکانی دەشکێت. بەڵام ئەو دیسان وەک ئەوەی هیچ شتێک ڕووی نەدابێت، دیسان هاوەڵانی کۆکردەوە و ڕاوێژی پێکردن. هەڵەکانی نەدایەوە بەسەروچاویاندا و بچوکترین سەرزەنشتی نەکردن. ئەمە چی شنەبایەکی لوتفی ئەوە کە بەم شێوەیەی کردووە!\nکێ دەزانێت ئەوانیش بە هۆی ئەوەی هەڵەیەی لە ئیجتیهادەکەیاندا ئەنجامیاندا، چەندە خەجاڵەت بوو بێتن. پێغەمبەری خودا، لە ڕێگەی ڕاوێژکردن بەوانەوە سەبارەت بەو هەنگاوانەی کە دەبێت هەڵبگیرێت، ئاوی لە دڵی ئەو هاوەڵانەی پرژاند کەوا لە هەڵەکانیان تێگەشتبوون و لە ژێر ئەو بارە دەروونیەدا پلیشابوونەوە. هەروەها ڕێگەی ئەوەی لە دڵەکاندا قارەمانێتی ببزوێنیت و، ئەو درز و قڵیشەی دروست بووە نۆژەن بکەیتەوە، هەر بەم شێوەیە دەبێت.\nوەک قسەکانمان هەتا ئێرە هاتن، لەوە دەچێت ڕێکەوتننامەی حودەیبیە بە ئەقڵی زۆر کەسدا بێت. ئەو ڕێکەوتننامەیەش لە کاتێکدا بوو، تابلۆی شانازی مرۆڤایەتی، بە ناوی ئەوەی لەگەڵ موشریکانی مەککەدا ڕێبکەوێت، سازش لە دوای سازشی ئەنجام دەدا.\nئەگەرچی هەندێک لە ماددەکان زۆر لەسەر دڵیشی گران بوون، تەنیا لە پێناو ئەوەی ڕێکەوتنەکە ڕووبدات و کەشوهەوای ئاشتەوایی فەراهەم ببێت، بەرگەی هەموو ئەو شتانەی گرت.\nپێغەمبەری خودا ئو کاتەی مەدینەی جێهێشت، بەڵێنی ئەوەی بە هاوەڵانی دابوو، زیارەتی کەعبە بکەن و عومرەی تێدا ئەنجام بدەن. بە ناوی ئەوەی ئەم بەڵێنەشی بباتە سەر، نزیکەی ٤٠٠ کیلۆمەتر ڕیگایان لەسەر پشتی ئەسپ و حوشتر بڕیوە، هەتا نزیکی دەروازەی مەککە هاتبوون. تەنانەت بۆ ئەوەی عومرە ئەنجام بدەن، چوو بوونە ناو ئیحرامەوە و قوربانیەکانیشیان لەگەڵ خۆیاندا هێنابوو. بەڵام موشریکانی مەککە لە حودەیبیە هاتبوونە سەر ڕێگاکەیان و پێیان وتبوون” ئێمە نە دەهێڵین ئێوە بێنە ناو مەککەوە، نە دەهێڵین تەوافی کەعبە بکەن”. بەڵام بە هۆی هەوڵ و کۆششی بەرزی سەردارمان و وردبینیە باڵاکەیەوە، قەناعەتی بە موشریکانی مەککە کرد کەوا واژۆ لەسەر ڕێکەوتننامەکە بکرێت. بەڵام ئەوان وەک ماددەی ڕێکەوتننامەکە، مەرجی ئەوەیان بەسەردا سەپاندن کە بێ ئەوەی عومرە ئەنجام بدەن، بە شوێنی خۆیاندا بگەڕێنەوە. ماددەیەکی لەم شێوەیە بە نیسبەت هاوەڵانەوە کەوا ماوەی ٨ ساڵ بوو بە حەسرەتی جودایی لە مەککە و کەعبە ژیانیان بەسەر دەبرد، هەتا بڵێی سەخت بوو. بە شێوەیەک چوونە لای سەردارمان و، ئەوەیان بە بیر هێنایەوە کەوا بەڵێنی عومرەی پێداون، ئەویش لە وەڵامدا پێی فەرموون کەوا بەڵێنی “ئەم ساڵ” ی پێنەدوان، بەڵام دیسان بەڵێنی ئەوەیان لێ وەرگرت کەوا ساڵی داهاتوو عومرە ئەنجام بدەن. بابەتی تێگەشتن لەوەی کە ئەم ڕووداوانە چەندە سەردارمانیان بریندار کردووە، کارێکی هێندە سەخت نیە.\nخالیدی کوڕی وەلیدیش، کە هێشتا لەو ڕۆژەدا چاوی بە ڕووی حەقیقەتدا نەکرابوویەوە، تاوێک ئەسپەکەی بەلای ڕاستی موسوڵماناندا تاو دەدات و، تاوێک ئەسپەکەی بە لای چەپی موسوڵماناندا تاوی دەدات و، بەم شێوەیە تەحەدایان دەکات، تەنانەت هەوڵی ئەوەشی دەدا ئاژاوەیەک دروست بکات و ئەوانیشی تێوە بگلێنێت. هەروەها لە کاتی نوسینی لایەنەکانی ڕێکەوتننامەکەدا، سوهەیلی کوڕی عەمر وەک نوێنەری قوڕەیش، ئەوەی ڕەتکردەوە کە ناوی سەردارمان وەک “پێغەمبەری خودا” بنوسرێت، لە جیاتی ئەمە نوسینی گوزارەی “محمد کوڕی عەبدووڵا” وەک مەرج لەسەر دانان. هەروەها ئەبوجەندەڵیش کەوا کوڕی هەمان سوهەیلی نوێنەری قوڕەیش بوو، پێش هاتنی سەردارمان بۆ مەککە، لەلایەن باوکیەوە لە زنجیر دەکرێت و، ئەویش لەو کاتەدا هەرچۆنێک بێت خۆی ڕزگار دەکات و، هەتا دەگاتە حودەیبیە زنجیرەکان بە دوای خۆیدا ڕادەکێشێت و، بە برینداری و خوێنەوە خۆی دەگەیەنێتە حزوری پێغەمبەری خودا. بەڵام بە گوێرەی یەکێک لە ماددەکانی ڕێکەوتننامەکە، باوکی داوای کوڕەکەی دەکاتەوە، پێغەمبەری خوداش لە پێناو ئەوەی خاڵێکی ناو ڕێکەوتننامەکە نەشکێنێت، بە ناچاری ئەوە قبوڵ دەکات کە ڕادەستی باوکی بکاتەوە.\nتەواوی ئەمانە شتانێک نین کەوا هەر بە ئاسانی هەرس بکرێن. بە تایبەت بە نیسبەت تابلۆی شانازی مرۆڤایەتیەوە کەوا کەسێکی خاوەن کەرامەت، سەربەرزی و شەرەفێکی زۆر بەرز بوو، چونکە ئەو لەم بابەتانەدا خاوەنی هەستیاریەک و هەستی بەرپرسانەی وەها بوو، کە پێشبینی ئەمە لەلایەن ئێمەوە کارێکی مومکین نیە. هەر وەک لە قورئانی کەریمیشدا خودا دەفەرموێت:\nواتە کاتێک دەبینی ئەوان ئیمان ناهێنن، خەریکە خۆت توشی تیاچوون دەکەیت. ئەم ئایەتە پیرۆزەش گوزارشتە لەوەی کە چەندە خاوەنی هەستێکی بەرپرسانەی بەرز بووە. بەڵام پێغەمبەری خودا، بە حەزەرێکی دەراساوە، توانی تەواوی ئەم بابەتانە هەرس بکات.\nئەویش، ئەو پێغەمبەرە خاوەن شکۆیەیە، کەوا فریشتەکان لە دوایەوە نوێژیان کردووە، جوبرەئیلیش دوو هەنگاو لە دوایەوە بووە و ئاواتی پێ خواستووە، حەزرەتی ئادەمیش لە خودا پاڕاوەتەوە و فەرموویەتی ” خودایە بۆ خاتری ئەو لێم خۆش ببە”، ئومەتی محمدیش هەموو ڕۆژێک داوای شەفاعەتی لێدەکەن. کاتێک سەیری ئەو دەکەین، پێویستە بەم شێوەیە سەیری جبەخانە، کەسایەتی ئ هەڵبژێردراو و، حاڵی پاکوبێگەردی ئەو بکەین. پاشان سەیری حاڵی ئەو ٣-٥ کەسە بتپەرستە بکەن کە هەتا ئەو ڕۆژە لە هاوەڵدانان بۆ خودا ڕزگاریان نەبووە و، چی کارگەلێکی ناماقوڵیان بەرامبەری بە ڕەوا بینیوە. دواتر بیر لەوە بکەنەوە کە سەردارمان هیچ کام لەم بابەتانەی نەکرد بە بابەتی غرور و، لەوە تێبگەن کە بۆچی تەواوی ئەم شتانەی لە سینە گرتووە. هیچ گومان لەوەدا نیە، بابەتی ئەوەی گوێی بە هیچ کام لەو هەڵسوکەوتە دڵشکێنەر و زویرکەرانە نەدەدا، لەبەر ئەوە بوو هەوڵی چارەسەری کێشەکان و، فەتحکردنی دڵەکان، فەراهەمکردنی کەشوهەوایەکی ئاشتیانەی دەدا.\nلەم ڕوانگەیەشەوە، لە ڕێگەی ئەوەی بە شێوەیەکی گشتگیرانە سەیری بابەتەکانی دەکرد، لە بابەتی ئاشتی و لێبوردەیدا ئەو جوانیانەی بە باشی دەبینی و دەخوێندەوە، کە بە ناوی داهاتوەوە بەڵێنیان پێدەدا.\nتابلۆی شانازی مرۆڤایەتی، لە ڕێگەی ئەم هەڵسوکەوتەیەوە، وانەی ئەوەی بە موسوڵمانانیش دەدا، کەوا لەسەر هەندێک بابەتی دیاریکراو ئینکاری نەکەن، بە ناوی خۆپەرستیەوە کار نەکەن، لە هەڵسەنگاندنی سەرپێی و ساتەوەختی خۆیان بە دوور بگرن، دووربین ببن و، دڵی مرۆڤەکان نەشکێنن، لە ڕێگەی مامەڵەی ڕەق و توندوتیژیەوە کێشە بۆ داهاتوویان دروست نەکەن. هەروەها ڕێگەی ئەوەی تاسەی یەک لەسەر یەک و، پێچاوپێچی کێشەکانیش ڕزگارمان ببێت هەر ئەمەیە.\n“ئێمە حودەیبیە بە فەتح ئەژمار دەکەین!”\nبەڵێ، ڕێکەوتننامەی حودەیبیە لە ژێر ئەم بارودۆخە سەختەدا واژۆی لەسەر کرا. سەربەرزی و شەرەفی موسوڵمانان زەبری بەرکەوتبوو. بەڵام قورئانی کەریم مژدەی ئەوە دەدات کە ئەم ڕێکەوتننامەیە فەتحێکی ئاشکرایە و، سەرئەنجامەکانی ئەمڕێکەوتننامەیەش سەلمێنەری ئەم ڕاستیەیە. هەربۆیە هەندێک لە هاوەڵان دواتر دەیانوت” ئێوە فەتحی مەککە بە فەتح دەزانن، بەڵام ئێمە ڕێکەوتننامەی حودەیبیە بە فەتح دەزانین”. چونکە موسوڵمانان لە دوا ئەم ڕێکەتننامەیە، بە شێوەیەکی ئازادانە، بە نیمچە دوورگەی عەرەبدا دەسوڕانەوە و باسی دینەکەی خۆیان دەکرد. لەم قۆناغەدا کەوا نەفرەت، ڕق و کینەکان وەستێندرابوون، زۆرێک لە مرۆڤەکان ئیسلامیان لە نزیکەوە ناسی و، بەم شێوەیە موسوڵمان بوو بوون. کەسانێکی وەک خالیدی کوڕی وەلید و عەمری کوڕی عاس، کەوا لە بواری سیاسی و سەربازیدا بلیمەت بوون و لە داهاتوودا دەبوونە ئاڵاهەڵگری ئیسلام، لەم قۆناغەدا هاتوونەتە ناو ئەو بازنەیەوە و، وەک قورئانی کەریمیش ئاماژەی پێداوە، مرۆڤەکان فەوج بە فەوج دەهاتنە ناو ئیسلامەوە.\nلە ڕوانگەی لایەنی کردەیی ئەم بابەتەوە دەتوانین بڵێین: گەر موسوڵمانەکانی ئەمڕۆش خوازیاری ئەوە بن لە ناوخۆ و دەرەوەی وڵات، کەشوهەوایەکی ئاشتی لەم شێوەیە فەراهەم بکەن، دەبێت ئەوە بزانن کە پێویستە بەرگەی فیداکاری زۆر گەورە بگرن. خۆ گەر نەتوانن بەرگەی هەندێک شتی ناخۆش بگرن کەوا بەلایانەوە گرانە و، بە شێوەیەکی بەردەوام غروری خۆیان لە پێش هەموو شتێکەوە ڕابگرن، لەو خێرە گەورانە بێ بەش دەبن کەوا بە هۆی ئاشتی و سوڵحەوە فەراهەم دەبێت.\nگەر سەیری هەلومەرجەکانی دونیای ئەمڕۆمان بکەین، ئەوە بەدی دەکرێت کە مرۆڤایەتی زیاتر لە هەموو کاتێک ئاتاجی ڕێکەوتن و سازانێکی لەو شێوەیەیە. لە ڕاستیشدا زۆر کێشەی گەورە کە وەک نەخۆشی گانگرینی لێهاتووە، زۆر وڵات بۆ ئەوەی ڕزگاری ببێت لە دابەش بوون، ئەمنیەتی ڕێڕەوەکانی فەراهەم بکات، وابەستەی ئەم بابەتەیە. لەم ڕوانگەیەشەوە پێویستمان بەوە هەیە، بە باشی لەو لۆجیک و داوەرە ژیرانەیە بگەین کەوا لە ڕێکەوتننامەی حودەیبیەدا هەیە و، لە هەمان کاتدا پێویستە پەیڕەویشی بکەین. گەر دەوڵەتی عوسمانی چەندین سەدە گەلانێکی جیاوازەی بەڕێوە بردبێت، ئەم کارەی لە ڕێگەی ڕێکەوتن، سازان، نەرمونیانی و لێبوردەییەوە ئەنجامداوە. گەر ئەم ڕێکارانە نەگیرێنە بەر، بابەتی ئەوەی پێکهاتەیەک بێ هیچ کێشەیەک بۆ ماوەیەکی درێژخایەن کارەکانی بەڕێوە ببات، کارێکی مومکین نیە. بنەمای سەرەکی ئەو کێشانەی لە سەدەکانی دوایدا ڕوویاندا، پەیوەندی بەوەوە هەیە، کە ئەم فەلسەفە و جۆرە بیرکردنەوەیە بە تەواوی جێبەجێ نەکراوە. لەبەر ئەوەی واز لە مرۆڤەکان نەهێنرا بە گوێرەی جۆرە تێگەشتنی خۆیان ژیان بەسەر ببەن، چەندین کێشەی جیاواز سەریان هەڵدا. کاتێک هەندێک شتی تایبەت بە خۆیان بەسەر مرۆڤەکاندا سەپاند و، ئەوانیش کاتێک هیچ چارەیەکیان نەما لەدەرەوەی خۆیان بە دوای پاڵپشتیدا گەڕان و، سەرئەنجام دەوڵەتێکی گەورەی لەو شێوەیە، چوویە ناو پەڕەکانی مێژوەوە…


دۆستۆیڤسکی (Fiódor Dostoyevski) - بنکەی روناکبیریی گەلاوێژ :: Gelawej\nئەم بابەتە پۆلێنکراوە لە پیتی: (د)\nدۆستۆیڤسکی (Fiódor Dostoyevski)\n- ناوى ته‌واوى: فیۆدۆر میخایلۆفیچ دۆستۆیڤسکی\n- پیشه‌ى ئه‌ده‌بى: رۆماننوس و شاعیر و چیرۆكنوس و فەیلەسوف و نوسەرى روسی\n- لە رۆژى 11/11/1821 لە شارى مۆسکۆ لە دایکبووە.\n- بە یەکێک لە گەورەترین رۆماننوسەکانی جیهان دادەنرێت.\n- لە تەمەنى منداڵیدا خەریکى خوێندنەوەی بابەتى ئەدەبی وەک چیرۆک و ئەفسانە روسیەکان بووە.\n- باوکی سەربازێکی پلەبەرزی خانەنشین بووە، کە وەکو پزیشکێکی سوپا لە نەخۆشخانەی مارینسکی یارمەتی هەژارانی دەدا، دواتر بە دەستی سەپانەکانی خۆی لە پارچە زەویەکی بچوکی دەرەوەی شاردا کوژرا.\n- لە ساڵی 1838 له ته‌مه‌نى (17) ساڵیدا دایکی بە ناوی ماریا ڤیدۆرڤنا دۆستۆیڤسکایا كۆچى دوایى ده‌كات، كه ژنێکی خوێندەوار و لە خێزانێکی بازرگان بوو.\n- هەر لەو تەمەنەیدا دەچێتە خوێندنگەی ئەندازیاریی سەربازی و (5) پێنج ساڵ لەوێ دەبێت، تا ساڵی 1843که کۆتای بە مەشقی پیشەیی خۆی دێنێ، هەرچەندە ئەم پیشەیە دڵخوازی خۆی نییە، بەڵام بە ناچاری ساڵێک لەو بوارەدا کار دەکات، هەربۆیە دواتر بڕیار دەدات کەببێتە نووسەر.\n- لە ساڵی 1845 پاش وازهێنانی یەکەم ڕۆمانی بە ناوی (هەژاران) دەنووسێت، بە نوسینى ئەم رۆمانەش ناوی چووەر ریزی نووسەرەکانی ناوەندی سانت پترسبۆرگەوە.\n- لە ساڵى 1849 بە هۆی پەیوەندیکردن بە ناوەندی بێتراشیفسکی دەستگیرکراوە و بڕیاری لە سێدارەدانی بۆ دەرچوو، دواتر بڕیارەکەی بۆ کەمکرایەوە بۆ (4) ساڵ زیندانی و کارکردن، لەگەڵ (6) ساڵ سەربازی لە وڵاتی بێگانە.\n- له رۆژى 23/1/1854 دوای دەرچوونی لە زیندان فەرمانیان پێدا کە بچێت بۆ سیمیپالاتیبسک، کە شارۆچکەیەکی سەربازی بوو، لەوێ دەبوو (4) چوار ساڵ خزمەتی سەربازی بكات، ئەوەی جێی تێڕامان بوو بێ گلەیی لە نامەیەکیدا بۆ براکەی دەنووسێت: "هیچ گلەیی و گازندەیەکم نییە، ئەمە خاچەکەی منە و منیش شایەنی ئەم خاچەم".\n- لە ساڵی 1857 هاسەرگیری لەگەڵ بێوەژنێک دەکات بە ناوی ماریا ئیسایڤا کە خاوەنی کوڕێکە بە ناوی پاڤێڵ.\n- لە ساڵی 1859 پاش زیندان و سەربازی دەگەڕێتەوە بۆ پترسبۆرگ زێدی خۆشەویستی خۆی.\n- دواتر ژمارەیەک چیرۆکی درێژ بڵاودەکاتەوە کە دیارترینیان (شەوە ڕۆشنەکان) بوو.\n- (کرێکاری ڕۆشنبیر)ى كردۆته نازناوی خۆی.\n- زۆرێک لە بیرمەندان وەک دەروونناسێکی مێژوویی وەسفی دەکەن، بەڵام لە دەفتەری یاداشتەکانیدا نوسیویه‌تى: "من بە دەروونناس ناونووس دەکەن، بەڵام ئەمە ڕاست نییە من تەنیا ڕیاڵیستێکم بەواتای بەرزتری وشە، واتە هەموو شتە شاراوەکانی نێو ڕۆحی مرۆڤ وێنە دەکەم".\n- لە ساڵی 1861 ڕۆمانی (خانەی مردووان)ی نوسیوه.\n- له ساڵى 1861 (ئازاردراوان) نوسى، كە لە گۆڤاری (زەمەن)دا بڵاویده‌كرده‌وه.\n- لە ساڵی 1862 خەونی دێرینی خۆی و وه‌دیدێت، كه گەشتکردن بۆ ئەوروپا بۆ ماوه‌ى (70) رۆژى گه‌شته‌كه‌ى دەخایەنێت.\n- لە پایزی 1863دەگەڕێتەوە و لە گۆڤاری زەمەندا (یاداشتە زستانەییەکان لەمەڕ مەڕاقە هاوینەییەکان) بڵاودەکاتەوە.\n- له ساڵی 1864 ڕۆمانی (یادەوەریەکانی ژێرزەوی) دەنووسێت.\n- ساڵى 1865 ڕۆژانێکی سەخت دەبن بۆى، چونكه ماریای هاوسەری کۆچی دوایی دەکات.\n- لە ساڵی 1867 دوای نزیکی دوو ساڵ لە مردنی هاوسەری پێشووی هاسەرگیری لەگەڵ ئانا گریگۆریڤنادا دەکات.\n- لە ساڵی 1866 بۆ 1869 دوو ڕۆمانی گرنگ دەنووسێت بە ناونیشانی (تاوان و سزا) و (گەمژە)،\n- له ساڵى 1869 ڕۆمانی (جادوولێکراوان) ده‌نوسێت، لەو دەمەدا سەفەری ئەوروپا دێتە پێشێ بۆ ماوه‌ى (4) چوار ساڵ سه‌فه‌ره‌كه‌ى درێژە دەکێشێت.\n- لە ساڵی 1870 کورتە ڕۆمانی (شووی هەتاهەتایی) ده‌نوسێت.\n- لە ساڵی ۱٨۷۱ ڕۆمانی (ئەهریمەنان) نوسى.\n- لە ساڵی 1873 (یادگارییەکانی نووسەرێک)ی نووسی، هەر لە هەمان ساڵدا بووە سەرنووسەری هەفتەنامەی هاووڵاتی، بەڵام لە نیسانی ساڵی 1874 واز دێنێ بە هۆی بەرگەنەگرتنی هەڵوێستی کۆنەپەرستانەی ڕەق و سفتوسۆڵی ئەم هەفتەنامەیە، هەڵبەتە بەرهەمی زۆری هەیە لەوێ، لەوانە (بۆبۆک، دەبەنگ، بەڕاستی جوان، ماریای جوتێر، ڤیلاس، دەلال، درەختی پیرۆزی کریسمس، خەونی زەلامی گاڵتەجاڕ، چاخی زێڕین..) وە ڕۆمانی (گەنجی کاڵفام) کە دەڵێ لە گەنجی کاڵفامدا چوار ڕۆمانی سەربەخۆ بوونی هەیە.\n- لە کانوونی دووەمی ساڵی 1879کۆتا بەرهەمی بە ناونیشانی (برایانی کارامازۆف) لە تەتەری ڕووسیدا تا دوا فەسڵی لە تشرینی دووەمی 1880 کە بە درێژترین ڕۆمان دادەنرێت بڵاودەکاتەوە و دواهه‌مین رۆمانیه‌تى.\n- لە ژیانیدا گرنگی بە بەرهەمی زۆر نووسەر دەدا، بە تایبەت گۆگۆڵ و پوشکین و چەندانی تر بەتایبەت ڕۆماننووسی بەنێوبانگ گۆنچارۆف کە بە ئەقڵێکی گەورەی دەزانی و سوودی لە بەرهەمی زۆرێک نووسەر وەرگرتووە.\n- لە رۆژى 9/2/1881 لە تەمەنى (59) ساڵى بە نەخۆشى لە شارى سانپترسبۆرگ لە روسیا کۆچى دوایى کردووە، بە ئامادەبوونی زیاتر لە چوارهەزار هاووڵاتی لە گۆڕستانی تیخفینسکی لە نزیک ئارامگای کارامازین و چۆکۆڤسکیەوە بەخاک سپێردراوه.\n- له دواى مردنیشى خانوەکەی کراوە یه مۆزەخانە و لە ڕووسیا و ئەڵمانیا پەیکەری بۆ درووستکراوه.\n- له‌دواى مردنى ڕۆمانەکانی بوونە پڕخوێنەرترین کتێب، کە هاوسەرەکەی ئەرکی فرۆشتنی ده‌گرتە دەستۆ.\n- زۆر ڕۆماننووسی بەنێوبانگ ستایشی خۆى شاکارەکانیان کردووە، یەک لەوانە لیڤ نیکۆڵایڤج تۆڵستۆی لە یەکەمین و دوایەمین دیداریدا لەگەڵ ئانا دەڵێت: هەمیشە داغداری ئەوەم کە هەرگیز مێردەکەتم نەبینی، هەروەها بیرەوەریەکانی ماڵی مردووان یەکێک بوو لەو بەرهەمانەی فیۆدۆر کە تۆڵستۆی هەمیشە وەک باشترین بەرهەمی دۆستۆیڤسکی داناوە، هه‌روه‌ها ئەلبێرت ئەنیشتاین بە نووسەرێکی ئاینی مەزن وەسفی دەکات، نیچەش بە تاکە دروونناس ناوی دەبات و بە سامانێکی گەورەی ژیانی خۆی لە قەڵەمی دەدات.\n- خێزانەكەی لە بیرەوەرییەكانیدا دەنووسێت، لە كۆتاییەكانی ژیانیدا بیری لەوە دەكردەوە ڕۆمانێكی دیکەی گەورە لە پێنج بەرگدا بنووسێت بە ناونیشانی "حیكایەتەكانی گوناهكارێكی گەورە"، بەڵام مەرگ ڕێگەی نەدا ئەو ڕۆمانە تەواو بكات.\n- له ساڵى 1911 ئانا گریگۆریڤنا لەپاش مردنی مێردەكەی بیر لەوە دەكاتەوە بیرەوەرییەكانی ژیانی هاوسەرییان بنووسێتەوە، خۆی دەڵێت: "پێشتر بەهیچ جۆرێك بیری لەوە نەكردبوەوە بیرەوەری بنووسێتەوە، چونكە ئەو لە بنەڕەتدا نووسەر نییە و بەهرەی ئەدەبیشی نییە، بەڵام كاتێك بیر لەژیانی خۆیان دەكاتەوە و بیر لەو ناوبانگە گەورەیەی هاوسەرەکەی دەكاتەوە، ناوبانگێك سنوورەكانی روسیایشی تێپەڕاند"، هەروەها كاتێك بیرەوەرییەكانی خۆی و مێردەكەی دەخوێنێتەوە، پێی باش دەبێ هەندێ لایەنی گرنگ و شاراوە هەن پێویستە بیاننووسێتەوە، ئەو لایەنە شاراوانەش شایستەی ئەوەن خەڵكی ئاگاداریان بێت، بۆیه بۆ ماوەی پێنج ساڵ (1911-1916) سەرقاڵی نووسینەوەی ئەم بیرەوەرییانە بوو، لەو ماوە دوورودرێژەدا، جوانترین بیۆگرافیای دۆستوێڤسكیی نووسیوەتەوە كە زانیاریی گرنگ و بەسوودی تیایە دەربارەی ژیانی تایبەتی و ژیانی ئەدەبیی دۆستوێڤسكی، کە ژیانێک ژیاوە هاونشینی وشە و ڕێڕ و ئازارە لە بننەهاتووەکانی مرۆڤ لە هەموو کات و سەردەمەکاندا.\n- کتێبەکانی بۆ (170) زمانی زیندووی جیهان وەرگێڕدراون و کاریگەری لەسەر چەندین نوسەر و کەسایەتی سەردەمی خۆی و دوای خۆی هەبووە لەوانە، ژان پۆڵ سارتەر، فریدریک نیچە، ئێنتوانت چیخۆف، ئەلیکسەندەر سۆلجنیتسین و چەندانى دیکە.\n- چه‌ند رۆمانێكى كراون به كوردى، له‌وانه:\n- رۆمانى گه‌مژه و رۆمانى هه‌ژاران له وه‌رگێڕانى حه‌مه كه‌ریم عارف.\n- رۆمانى دزێكى راستگۆ، رۆمانى مێردی هەمیشەیی و رۆمانى تیمساح له وه‌رگێڕانى كاروان مه‌حمود.\n- رۆمانى تاوان و سزا، رۆمانى یادەوەرییەكانی ژێرزەوی، حەکیم کاکە وەیس له وه‌رگێڕانى ره‌ووف بێگه‌رد.\n- ڕۆمانی برایانی کارامازۆف، له وه‌رگێڕانى ئه‌مین گه‌ردیگلانى.\n- رۆمانى دڵێکی لاواز، وه‌رگێڕانى له ئه‌ڵمانیه‌وه پێشەوا فەتاح.\n- ڕۆمانی خه‌یاڵى پیاوێکی گاڵتەجاڕ.\nپیشە: رۆماننوس و شاعیر و چیرۆكنوس و فەیلەسوف و نوسەرى روسی


زەبوورەکان 128 KSS - Evanjelium Podľa Matúša 128 NPK | Biblica América Latina\nزەبوورەکان 128 KSS - Evanjelium Podľa Matúša 128 NPK\n1خۆزگە دەخوازرێ بەو کەسەی لە یەزدان بترسێت،\nڕێگای ئەو بگرێتەبەر.\n2 کە بەری ڕەنجی دەستی خۆت دەخۆیت،\nخۆزگەت پێ دەخوازرێت و چاکیشە بۆت.\n3 ژنەکەت وەک دار مێوێکی بەردار دەبێت لەناو ماڵەکەت،\nکوڕەکانت وەک شەتڵە زەیتوون دەبن لە دەوری خوانەکەت.\n4 ئەو کەسەی لە یەزدان بترسێت\nئاوا بەرەکەتدار دەبێت.\n5 یەزدان لە سییۆن بەرەکەتدارت بکات،\nچاکەی ئۆرشەلیم ببینیت\nهەموو ڕۆژانی ژیانت و\n6 منداڵی منداڵەکانت ببینیت!\nKSS : زەبوورەکان 128


دەستگیر و مەحکوم کردنی ٦ ھاوڵاتی کورد + وێنە – زاگرۆس پۆست\nماڵەوە / سیاسی / دەستگیر و مەحکوم کردنی ٦ ھاوڵاتی کورد + وێنە\nدەستگیر و مەحکوم کردنی ٦ ھاوڵاتی کورد + وێنە\nسێ شه‌ممه 24 كانونی یه‌كه‌م 2019\tسیاسی, کوردستان, مافی مرۆڤ, هەواڵ 35 جار خوێنراوه‌ته‌وه\nرەشبگیری و دەرکردنی حوکمی ناڕەوا و نامرۆڤانە بە سەر ھەوڵاتیانی کورد لە رۆژھەڵاتی کوردستان و لە لایەن کۆماری ئیسلامیەوە بەردەوامە.\nلە درێژەی دەستگیر کردنی ھاوڵاتیانی کوردستانی ئیتلاعاتی شاری ماکۆ ڕۆژی شەممە ٣٠ سەرماوەز، لاوێکی بە ناوی #عەلی_میلان بە تۆمەتی ھاوکاریی ھێزە کوردستانیەکان دەستگیر کردووە و تا ئێستاش چارەنووسی نادیارە.\nھەروەھا رۆژانی یەکشەممە و دووشەممە ١ و ٢ی بەفرانبار، چوار ھاوڵاتی دیکە بە ناوەکانی #کورش_عەزیزی، #محەمەدئەمین_قازی، #یوسف_ئەحمەدی و #کامڵ_ئەحمەدی خەڵکی شاری شنۆ بە مەبەستی تێپەڕاندنی سێ ساڵ حوکمی زیندان، خۆیان رادەستی کاربەدەستانی زیندانی ئەو شارە کرد.\nدەوترێ ئەو چوار هاووڵاتییە لەگەڵ ٣ کەسی دیکە مانگی گەلاوێژی ساڵی رابردوو لەلایەن هێزەکانی ئیتلاعاتی سپا دەستگیر و دوای دوو مانگ ڕاگیران لە ژووری تاکەکسی ئیدارەی ئیتلاعاتی شاری ورمێ، بە دانانی بارمتەی ٢٠٠ میلیۆن تمەنی و بە شێوەی کاتی ئازاد کرابوون.\nلە لایەکی دیکەوە لاوێکی خەڵکی شاری شنۆ بە ناوی #سەید_نەجمەدین_حوسێنی ٢٤ ساڵ تەمەن و کوڕی مسباح لە لایەن دادگای ئینقلابی شاری شنۆ بە ٤٢ مانگ زیندان حوکم دراوە.\nناوبراو مانگی رەزبەری ئەمساڵ لە سنووری سەردەشت دەستگیر و تۆمەتی ھاوکاریی حزبە کوردستانیەکان درایە پاڵی و پاش دوو ھەفتە راگیران بە دۆنانی بارمتە و بە شێوەی کاتی ئازاد کرا.


فەریق عەبدولوەهاب ساعدی لە دەزگای دژەتیرۆری عێراقی دەڕوانێتە ئەو زیانەی بەر منارەی حەدبا کەوتووە دوای ئەوەی رێکخراوی 'دەوڵەتی ئیسلامی' تەقاندیەوە لە 21 حوزەیراندا. [خاوەندارێتی وێنە: دەزگای دژەتیرۆر]\nله‌كاتێكدا موسڵ تۆزی جەنگ لەخۆی دەتەکێنێت، گفتوگۆ دەستیپێکردووە بۆ بیناكردنه‌وه‌ی مزگەوتی گەورەی نوری، کە رێکخراوی "دەوڵەتی ئیسلامی" (داعش) مانگی رابردوو روخاندی بە نزیکبوونەوەی هێزەکانی عێراق.\nداعش مزگەوتەکە و منارە لارەکەی حەدبا (قەمبوور)ی تەقاندەوەلە 21 تەمموزدا پێش ئەوەی بکشێتەوە لێی. دوای هەفتەیەك، هێزەکانی عێراق گرتنەوەی ئەو پێگە مێژووییانەی موسڵیان راگەیاند.\nمنارەی حەدبا، کە دەگەڕێتەوە بۆ سەدەی 12، بۆ ماوەی چەند سەدەیەکە لە ئاسمانی شارەکەدا دەردەکەوێت و وێنەکەی لەسەر پارەی عێراقی 10,000 دینارییە.\nمزگەوتەکە زۆر سەرنجی نەدرایە لە 2014دا، بەڵام سەرکردەی داعش ئەبوبەکر بەغدادی لە تاکە دەرکەوتنی نێو جەماوەرییدا لە مینبەرەکەیەوە بەناو "خەلافەت"ەکەی راگەیاند، دوای ده‌ستگرتن به‌سه‌ر شارەکەدا.\nئێستا داعش لە موسڵ دەرکراوە، دانیشتوانی شارەکە تامەزرۆن بۆ نۆژەنکردنەوەی مزگەوته‌كه و بنیاتنانه‌وه‌ی ئەو سیمبۆڵه ئەرێنییەی شارەکە.\nبەڕێوبەری بەڕێوبەرێتی کەلەپوری نەینەوا، فالح شیممەری، بە دیارونای وت پارێزگای نەینەوا "سوورە لەسەر بنیاتنانەوەی منارەی لار و پسپۆڕی خۆجێیی بەپێی پێویست هەیە تا کارەکە تەواوبکات".\nشیممەری وتی پسپۆڕە بەردەستەکان ئەندازیار و شوێنەوارناس و ئەکادیمیەکانی زانکۆی موسڵ و بەغدادیان تێدایە، وتیشی کە پسپۆڕی باڵای دیکەش پێشنیازیان کردووە یارمەتی هەوڵەکانی بنیاتنانەوە بدەن.\nهه‌روه‌ها وتی: "بەڕێوبەرێتی کەلەپوور پلانی ئامادەی بنیاتنانەوەی مزگەوت و منارەکەی هەیە لەگەڵ نەخشەیەك کە لە یونێسکۆوە دەستیکەوتووە."\nشیممەری وتی: "پسپۆڕان قایلبوون بەوەی مزگەوت و منارەکە دروستبکرێتەوە بە پەیکەر و نەخشەسازیی سەرەتایی خۆیەوە، بە بەکارهێنانی هەمان ماددە و زه‌خره‌فه‌كانی، بەتایبەتی زه‌خره‌فه تایبەتەکانی منارەکە."\nوتیشی خێرایی دروستکردنەوە پابەندە بەوەی لە پەیکەرەکە جێماوە و ئاماژەشیکرد بەوەی بنکەی منارەکە و چوار لایەکەی هێشتا وەك خۆیان ماون "سەرەڕای تەقاندنەوە گەورە تیرۆریستییه‌كه".\nئەندامی لیژنەی خزمەتگوزاری له ئەنجومەنی پارێزگای نەینەوا، حوسامەدین عەبار، وتی مزگەوتی نوری و منارەکەی تەنیا پێگەی کەلەپوری یان مێژوویی نەبوون کە لەلایەن داعشەوە كرانه ئامانج.\nلەماوەی داگیرکاریی سێ ساڵەی خۆیدا، گروپەکە بە سەدان مزگەوت، نزرگە، کەنیسە و مۆزەخانەی لە نەینەوا تێكداوه، لەنێویاندا مۆزەخانەی موسڵ، شاری نەمرودی کۆن ونزرگەی نەبی یونس.\nعه‌بار بە دیارونای وت: "ئەم تێكدانه بەمەبەست و پڕكینانه‌ی پێگەکان ... تەنیا لەلایەن ئەو تاکە نەزان و دواکەوتوانەوە ئەنجامدەدرێن کە خاڵیین لەهەر بەهایەکی کلتوری و مرۆیی."\nعەبار وتی حکومەتی ناوخۆیی پارێزگاکە پلاندادەنێت بۆ بنیاتنانەوەی ئەم شوێنانە، کە بەشێکی گرنگی کەلەپوری کلتوریی نەینەوان.\nوتیشی بەڵام ئێستا کە موسڵ رزگارکراوە "چەند ئەولەویەتێك هەیە کە حکومەتی خۆجێی لەبەرچاویەتی".\nوتی: "یەکەمین ده‌ستپێشخه‌ری نەهێشتنی داروپەردووە لەسەر شەقامەکانی موسڵ و دەرهێنانی جەستەکانە لەژێر داروپەردوودا،" لەگەڵ کردنەوەی رێگا سەرەکییەکان و بنیاتنانەوەی ژێرخانی سەرەکی.\nوتیشی دروستكردنه‌وه‌ی منارەی حەدباش ئه‌وله‌ویه‌تی هه‌یه و باسكراوه له هاوکاریکردنی نێوان یونسکۆ و حکومەتی عێراق بە بەکارهێنانی تیمێك لە پسپۆڕان بۆ دروستكردنه‌وه‌ی پەیکەرێکی نوێ کە هاوشێوەی ئەسڵییەکە بێت.\nراهێنانی پسپۆڕان لە دەرەوەی وڵات\nهەشت شوێنەوارناسی عێراقی لە شوباتدا گەشتیانکرد بۆ شانشینی یەکگرتوو وەك بەشێك لە پرۆژەی مۆزەخانەی بەریتانیا بۆ فێربوونی چۆنێتی رزگارکردنی کاڵا کەلەپورییەکان و بنیاتنانەوەی پێگە کۆنەکان کە لەلایەن داعشەوە زیانیان پێگەیەنراوە.\nئەوان توانایی ئەلەکترۆنی و شاره‌زایی هەڵکۆڵینی پێویستیان پێدرا لەماوەی خولێکی سێ مانگەی راهێنانی تیۆرییدا لە مۆزەخانەی بەریتانیا و سێ مانگی دیکە لە راهێنانی پراکتیکی لە پێگەکانی تەلۆ و دەربەندی رانیە لە عێراق.\nلەکاتی راهێنانەکاندا، نیشانیاندرا چۆن مین دەستنیشانبکەن له‌كاتی کرده‌ی هەڵکۆڵینه‌كاندا و توانایی ئەلەکترۆنیش وەك نەخشەسازیی جیۆفیزیکی، درکپێکردنی دوورەدەست و چۆنێتی بەکارهێنانی ئامێره‌كانی نەخشەسازی و پێوان.\nجێگری بەڕێوەبەری ئەنجومەنی پارێزگای نەینەوا، نورەدین قەبلان، بە دیارونای وت کە پارێزگاکە پێویستی بە پاڵپشتی دارایی هه‌یه پێش دەستپێکردنی هەوڵەکانی ئاوه‌دانكردنه‌وه.\nوتی حکومەتی عێراق 52 ملیار دیناری عێراقی (41 ملیۆن دۆلار)ی تەرخانکردووە بۆ نەینەوا لە بودجەی ساڵانەی خۆیدا، وتیشی کە پارێزگاکە پێویستی بە زیاتر هەیە بۆ دابینکردنی پارەی ئاوه‌دانكردنه‌وه، بەهۆی ئاستی وێرانکارییەکەوە.\nقەبلان وتیشی بۆ دابینکردنی پارەی زیاتر بۆ ئاوه‌دانكردنه‌وه، حکومەتی خۆجێیی گفتوگۆدەکات لەگەڵ دەزگاکانی نەتەوە یەکگرتووەکان کە لە عێراق کاردەکەن و رێکخراوە نێودەوڵەتییەکانی کۆمەك و دەوڵەتە هاوبەشەکانی.\nئەو چەپەڵانەی کە ئایدیۆلۆژیای رێکخراوی "دەوڵەتی ئیسلامی" (داعش) لەباوەشدەگرن لە هەرکات و شوێنێکدا تەنیا چۆکدادەدەن و بۆ پۆست هەوڵدەدەن و لە فەرمانڕەواکان نزیكدەبنەوە بۆئەوەی ئەوانیتر بخەنە تەڵەوە. ئەمە شێوازی ئەوانە؛ هەریەکەیان مه‌ڵۆیه‌كه له دووڕوویی، درۆ، بوختان و تەڵەکەبازی. ئەوانه دووڕووییه‌كن لەسەر زەوی دێن و دەچن.\nئەمە بۆچوونی توندڕەوی و تیرۆریزمی تەکفیریی ئەندامانی رێکخراوی "دەوڵەتی ئیسلامی" (داعش)ە کە شوێن ئیبن تەیمییە دەکەون کە شتی رێگەپێدراوی قەدەغەکردووە و شتی رێگەپێنەدراوی رێگەپێداوە. ئەو خەڵکانەی خوێنی موسڵمانانیان رشتووە، هێرشیانکردۆتە سەر پێرۆزیەکانیان و خەونەکانیان دزیون. ئەمە دواتر بۆچونی تەکفیری، لادان، پەراوێزخستن و وەدەرنانە کە لەلایەن ئوممەیاد و ئەندامانی داعشەوە پەیڕەوکرا کە شوێن ئیبن تەیمییە دەکەون. تیرۆریزم دەبێت شەڕی لەگەڵ بکرێت، لەسەروو هەموو شتێكه‌وه لەروی ئایدیۆلۆژییەوە، کە هەموو جۆرەکانی تیرۆریزم دەرەنجامی ئایدیۆلۆژیای توندڕه‌وانه‌یه. باشترین نمونەی ئایدیۆلۆژیای تیرۆرستی و توندڕەوانه شێخ ئیبن تەیمییە و ئەوانەن کە شوێنی کەوتون. ئەنجامی ئەو ئایدیۆلۆژییە توندڕەوە کە بۆ ئیسلامی راستەقینە ئاشکرابووە ئەو تیرۆریزمەیە کە لەناودەبرێت ئەگەر ئایدیۆلۆژیای تەکفیری لەناوببرێت.\nسەرەڕای گرنگیی مزگەوتی نوری و منارەکەی، حەدبا، شتێکی گرنگتر و پێویستتر لەمڕۆدا دروستکردنی خانووبه‌ره و شوێنی سەرەتاییە بۆ دانیشتوان، گەڕاندنەوەی ئاوارەکان بۆ ماڵ و شارۆچکەکانیان و چاککردنەوەی ژێرخانەكه‌ی پێش هەرشتێکی دیکە.


نوێترین زانیارییەکان لەسەر مۆبایلی هواوی P40 Pro ئاشکرا کران – تۆڕی میدیایی خەڵک\n2020/02/17 - 10:02 AM\nهەروەکو دەزانین وێبسایتەکان زۆر و بەردەستن کە بە شێوازی 2D مۆبایلەکان دەخەنە ڕوو بەڵام هێشتا ئەمە بەدڵی بەکارهێنەران نییە تاوەکوو مۆبایلی دڵخوازی خۆیانی تێدا بدۆزنەوە.\nهەروەها قورسیشە بۆ بەکارهێنەران تاوەکوو تێبگەن لە شێوازی ڕاستی و بەردەستی مۆبایلەکان لە داهاتوودا، بەڵام لە ئێستا و لە ڕێی سایتێکی نوێوە دەتوانیت سوود لەم تایبەتمەندییە ببینیت کە ئەویش ناوی hostpot 3d ییە و بۆ چوونە ناو سایتەکە کرتە لێرە بکە.\nئەم سایتە نوێیە تەواو مۆبایلە نوێکانی لە خۆگرتووە و بە شێوازی سێ دووری نمایشی دەکات و بەکارهێنەریش دەتوانێت بەراوردیان بکات و بە جوانی لێیان تێبگات، ئەویش بە کلیک کردن لە شاشەکەی و گواستنەوەی ئاڕاستەکەی.\nهەروەها لە خوارەوەش لاکانی ڕاست و چەپ و سەرەوە و خوارەوە و زۆرترین گۆشەکان بە نوسین نوسراون کە هەر دوو مۆبایلەکەت بۆ دەخاتە سەر ئەو ئاڕاستانە، تاوەکو بە جوانی لێیان تێبگەیت.\nلە ئێستا ٤١ مۆبایل لە لیستی ماڵپەرەکەدایە کە کۆتا مۆبایلەکانی ئایفۆن و گالاکسی لە خۆگرتووە و لە لاینئەپیشدا پیکسێڵ چواری تێدایە و مۆبایلەکانی شاومی و هۆنەر و وەنپڵەس و چەندانی دیکەی تێدایە.\n2020/02/16 - 11:45 PM\nپرۆگرامکردن یان بەرنامەسازی بریتییە لە پرۆسەی دیزاین و دروستکردنی پرۆگرامێکی «وەگەڕخراو» بۆ جێبەجێکردنی ئەلگۆریتمێکی کۆمپیوتەر، دیاریکردنی ئاستی دروستیی ئەلگۆریتمێک و وەگەڕخستنی سەرچاوە و جێبەجێکردنی ئەلگۆریتمەکە بە زمانێکی پرۆگرامکردنی تایبەت.\nلەم بابەتەدا ئاشناتان دەکەین بە دوو بەرنامەی نایاب تاوەکوو لەو ڕێیەوە منداڵەکانتان بتوانن فێری پڕۆگرامینگ ببن و دەبێتە سەرەتایەکی زۆر باشیش لە داهاتوودا تاوەکوو بتوانن خۆیان پڕۆگرام درووست بکەن.\nئەپی کۆداک Kodable دابەزێنە لەم لینکەوە، بەشێوەیەکی گشتی یارمەتی تاڕادەیەک گەورەکانیش دەدات لە شێوازەکانی داڕشتنی پڕۆگرامەکان تێبگەن بە وێنەی جوڵاو و یاری جیاواز کە تێیدا قۆناغی نوێیان بەردەست کراون و ئەپەکە تەنها بۆ سیستەمی iOS بەردەستە.\nئەپی scratchJR لەم لینکەوە دایبەزێنە بۆ iOS و لەم لینکەشەوە دەتوانیت دایبەزێنیت بۆ سیستەمی ئەندرۆید.\nئەپی scratchJR بۆ ئەو منداڵانە گونجاوە کە تەمەنیان لە نێوان ٥ بۆ ١٠ ساڵی دایە کە تێیدا قۆناغ قۆناغیش بەردەستە تاوەکوو منداڵەکە زیاتر حەز بە ئەنجامدانی بکات و بەهرەی کۆدنووسینی پێش بکەوێت.


نەوەیەكی دیكەی مەترسیداری كۆرۆنا دۆزرایەوە - تۆڕی میدیایی خەڵک\nجۆری نوێی ڤایرۆسی كۆرۆنای نەیجیری لە باكوری ئیتالیا و لە پارێزگای لومباردی ئاشكرا كرا.\nتۆڕی سپوتنیك بڵاویكردەوە، ئارنالدو كاروسو سەرۆكی ئەنجومەنی ڤایرۆسناسانی ئیتالیا و بەڕێوەبەری تاقیگەی ئاشكراكردنی ڤایرۆس و بەكتریا ڕایگەیاند، جۆری نوێی كۆرۆنا دەردەكەوێت كە هیچ ڤاكسینێكی دروستكراو كاریگەری لەسەر دروست ناكات، ناوبراو هیچ ئاماژەیەكیشی بۆ جۆری ئەو كۆرۆنایە ئاشكرا نەكردووە.\nڤایرۆسی كۆرۆنای نەیجیری لە مانگی 12ی ساڵی ڕابردوو لەو وڵاتە ئاشكرا كرا.\nلای خۆشیەوە ئاندی لومنیلابا ڤایرۆسناسی ئەوروپایی ڕایگەیاند، ئەو جۆرە ڤایرۆسەی لە نەیجیریا دۆزراوەتەوە ئەگەری هەیە ڕێژەی تووشبووانی كۆرۆنا زیاتر بكات بەراورد بە جۆری كۆرۆنای ڕابردوو.\nئاشكراشیكرد، كۆرۆنای نەیجیری بە خێراییەكی زیاتر بڵاودەبێتەوە بەشێوەیەك تووشبوویەك توانای هەیە لە یەك كاتدا 4 بۆ 5 كەسی خێزانەكەی تووش بكات.\nڕوونیشیكردەوە، ڤایرۆسی نوێی كۆرۆنا بەخێراییەك زۆر زیاتر لە كۆرۆنای پێشوو بڵاودەبێتەوە.


ديلان ئيڤان: بەوبوون ” التماهي. – WTARIKURD\nديلان ئيڤان: بەوبوون ” التماهي.\nوەرگێڕانی لە عەرەبییەوە: عیماد گەنجی.\nزاراوەی بەوبوون لە کارەکانی فرۆیددا، ئاماژە بۆ ئەو کردەیە دەکات، کە لە میانەیدا کەسێک خەسڵەتێک یان چەند خەسڵەتێکی کەسێکیتر دەگرێتە خۆی ( واتە دەبێتە هەڵگری خەسڵەتەکانی کەسێکیترو دەبێت بە ئەو، دەرەنجامیش بە خەسڵەتی خۆی دەزانێت). “وەرگێڕ” . دواترو لەگەڵ بەرەوپێشچوونی هزری فرۆید سەبارەت بە من و منی باڵا لەسەر بنچینەی زنجیرەیەک لە بەوبوون، چەمکی بەوبوون هاوتەریبی ” هەمان ئەو پرۆسەیە بوو کە خودی مرۆڤی لەسەر بونیاد دەنرێت Laplanche and Pontalis / ٢٠٦: ١٩٦٧”. کەوابێ ئێمە لەبەردەم چەمکێکی گرنگ و سەنتەریداین لە تیۆری دەروونشیکارییدا، کە چەمکێکە کۆمەڵێک گرفتی تیۆریی گرنگ پێشنیاز دەکات. یەکێک لە گرنگترینی گرفتەکان، کە فرۆیدیش مامەڵەی لەگەڵدا کردووە، زەحمەتی دیاریکردنی پەیوەندییە ڕوونەکانی نێوان بەوبوون و خۆشەویستی بابەتە (Object-love).\nبە هەمان گرنگییەوە ئەم چەمکە لە کارەکانی ” لاکان”یشدا جێگەی تایبەتی هەیە. لاکان گرنگییەکی تایبەت بە وەزیفەی وێنە دەدات لە بەوبووندا، بەمجۆرە دەیناسێنێت کە ” بەدەستهاتنی گۆڕانکارییەک لە خوددا کاتێ وێنەیەک دەپۆشێت، پۆشینی وێنەیەک واتا، کە خۆت لە وێنەیەکدا ببینیتەوەو وێنەکە وا وەربگریت وەک ئەوەی وێنەی خۆت بێت.\nهەر لە سەرەتای کارەکانییەوە، لاکان جیاکاریی لە نێوان بەوبوونی خەیاڵیی و بەوبوونی سیمبۆلییدا کردووە.\nبەوبوونی خەیاڵیی ئەو میکانیزمەیە کە لە میانەیەوە من لە قۆناغی ئاوێنەوە دروست دەبێت و بەتەواوەتیی تایبەتە بە سیستمی خەیاڵیی. کاتێ ساوا وێنەدانەوەی خۆی لە ئاوێنەدا دیاریی دەکات، لەگەڵ ئەم وێنەیەدا بەوبوون دروست دەبێت. داڕشتنی ” من” بەوبوون لەگەڵ ئەوی لە دەرەوەی خوددایە ” تەنانەت دژەکانیش” خود بە ڕکابەری خۆی دەزانێت، بە شەڕەنگێزیی و دەستبەسەداگرتنەوە تێکدەچڕژێن. قۆناغی ئاوێنە ” بەوبوونی یەکەم” دادەمەزرێنێت و منی نمونەیی لەدایک دەبێت.\nبەوبوونی سیمبۆلیی بەوبوونە لەگەڵ باوکدا لە قۆناغی کۆتایی گرێی ئۆدیبداو داینەمۆی پێکهێنانی نمونەی ” من” ە.\nبەهۆی ئەم بەوبوونەوە خود باڵاتر دەبێتەوە لەو شەڕەنغێزییانەی هەڵیگرتووە لە بەوبوونی یەکەمدا، لەبەرئەوە دەتوانین بڵێین بەشێکە لە ئاساییکردنەوەی لیبیدۆ، شێوەشی لە بەوبوونی یەکەمینەوە وەردەگرێت، لەبەرئەمەش وەک هەموو بەوبوونێکی تر کە لەگەڵ خەیاڵییدا بەشداریی دەکات پێی دەوترێت ” سیمبۆلیی” تەنها لەبەرئەوەی تێپەڕینی خود بۆ ناو سیستمی سیمبۆلیی تەواو دەکات.\nهزری لاکان دەربارەی سروشتی بەوبوون لە کاروانی کارەکانیدا بە گۆڕانکاریی ئاڵۆزدا تێپەڕبووە. ساڵی ١٩٤٨ لە ڕێگەی چەمکەکانی ” بەخۆداچوونەوە- أجتياف (Introjection)”و ونبونی سیمبۆلی باوک- أيماجو الوالد”ەوە لە هەمان ڕەگەزەوە تەماشای دەکرد، لە کاتێکدا ساڵی ١٩٥٨ گۆڕی بەوەی لە میانەی بەوبوونەوە لەگەڵ باوکی ڕاستەقینەدا تەماشای بکات لە قۆناغی سێیەمی گرێی ئۆدیبدا.\nساڵی ١٩٦١ لاکان پێیەک چوە پێش و بەوبوونی سیمبۆلیی بەوە وەسف کرد کە بەوبوونە لەگەڵ دالدا. پاڵپشتی ئەم بیرۆکەیەشی لەو پۆلینکردنەی فرۆیدەوە بینییەوە، کە فرۆید خستبوونیە سێ پۆلی بەوبوونەوە لە بەشی حەوتەمی دەروونزانیی و جەماوەرو شیکردنەوەی ” من”دا ” فرۆید/ ١٩٢١”. لە دوو پۆلی یەکەمینی بەوبووندا ” لەگەڵ بابەت و لەگەڵ دژ”دا، جاروبار خود لە بەوبوونیدا نیشانەیەک دەردەبڕێت، هاوشێوەی ئەو نیشانانەی کە دووچاری ئەو کەسە بووە کە خۆی پێ کراوە ” واتە کەسی پێ بوو”. لەم بارانەدا بەوبوون کەم و چڕە تا ڕاددەیەکی زۆرو لە کەسی بەوبوودا تەنها ” شەقڵ/ سمة”ێک خوازراوە. ئەم ” شەقڵە تاک و تەنهایە” (‘unbroken line’ ‘single-stroke’ یان‘unitary trait’) لە دیدی لاکاندا چەمکێکی سیمبۆلیی لێدەری پێشینە کە بەخۆداچوونەوەی تیا ڕوودەدات و نمونەی من دەخوڵقێنێت. لەگەڵ ئەوەی کە ئەم شەقڵە وەک سیمبۆل دەست پێدەکات، بەڵام خێرا دەگۆڕێت بۆ دال کاتێ لە سیستمی دەلالەتەکاندا ئاوێتە دەبێت. لاکان ساڵی ١٩٦٤ شەقڵە تاک و تەنهاکە بە دالی یەکەمین دەبەستێتەوەو بەو ڕووشاوییەی بەراورد دەکات کە مرۆڤی کۆمۆنی سەرەتایی دەیانکردە داردەستەکانیان، کە ئاماژەی کوشتنی یەک ئاژەڵ بووە.\nلاکان بە توندیی بەرهەڵستیی هەندێ نوسەری کردووە وەک ” بالینت Balint” بۆ نمونە کە بانگەشەی ئەوەیان دەکرد بەوبوون لەگەڵ شیکەرەوەدا کۆتایی شیکردنەوەیە، بەڵکو بە پێچەوانەی ئەمەوە ئەو سووربوو لەسەر ئەوەی نەک هەر ” دەکرێت بەربەستی بوون بەو ببڕرێت” بەڵکو ئەمەمەرجێکی پێویستی دەروونشیکاریی ڕاستەقینەیە، لەبەرئەمە کۆتایی شیکردنەوە وەک باری بەتاڵبوونەوەی خود تەماشا دەکرێت لە دیدی لاکانەوە؛ وەک ساتێک تیایدا بوون بەوەکانی خود دەبێتە جێی گومانێکی قووڵ، بە جۆرێک کە ناتوانێت وەک جارانی پارێزگاریی لێ بکرێت. لەگەڵ ئەوەشدا کە هەرگیز ناکرێت کۆتایی شیکردنەوەی بوون بەویی لەگەڵ شیکەرەوەدا ببەسترێنەوە بە یەکەوە، کەچی لاکان بانگەشەی ئەوە دەکات، کە دەکرێت بە مانایەکی جیاواز قسە لەسەر بوون بەو بکرێت: بەوبوون لەگەڵ بەرهەڵستدا.\nالتماهي: ترجمة : هشام روحانا\nLatest posts by عیماد گەنجی (see all)\nجاک لاکان: قۆناغی ئاوێنە. - 2017-06-15\nديلان ئيڤان: بەوبوون ” التماهي. - 2017-06-09\nپۆل ڕیکۆر: بەشێکی کورت لە مێژوو، خود، گێڕانەوەسازیی. - 2017-06-05\nئیبراهیم عەباس: ریفڕاندۆم وەکو دوا کارتی بارزانی!


شاومی دەستبەندی زیرەکی Mi Smart Band 5 و بیستۆکی بێوایەری Mi TWS Earphones Basic ـی بەردەستکردن – کەی ئای تی ئێن – Rojapp\nHome/agnews/شاومی دەستبەندی زیرەکی Mi Smart Band 5 و بیستۆکی بێوایەری Mi TWS Earphones Basic ـی بەردەستکردن – کەی ئای تی ئێن\nشاومی دەستبەندی زیرەکی Mi Smart Band 5 و بیستۆکی بێوایەری Mi TWS Earphones Basic ـی بەردەستکردن – کەی ئای تی ئێن\nماکوان بەرزان July 15, 2020 agnews Leave a comment 107 Views\nلە سەرەتاکانی مانگی ڕابردوودا، کۆمپانیای شاومی دەستبەندی Xiaomi Mi Band 5 ـی بە ڕوونمایەکی گەورەتر و بارگاویکەرەوەی موگناتیسییەوە ڕاگەیاند و لە پاش چەند ڕۆژێک لە چین بەردەستی کرد. ئەمڕۆ کۆمپانیاکە ئەو دەستبەندە زیرەکەی بە زیادکردنی وشەی Smart بۆ ناوەکەی و بیستۆکی بێوایەری Mi TWS Earphones Basic ـی لە بازاڕەکانی جیهاندا بەردەستکردن.\nشاومی وشەی Smart ـی بۆ دەستبەندی زیرەکی Mi Band 5 ـی زیاد کرد و ئێستا بووە بە Mi Smart Band 5، دووبارە ئەم وەشانە جیهانییەی دەستبەندەکە خاوەن تایبەتمەندی NFC نییە، کە بۆ وەشانە چینییەکەی بەردەستە.\nدەستبەندی نوێی Mi Smart Band 5 خاوەن ڕوونمایەکی گەورەترە بە قەبارەی 1.1 ئینج، پشتگیری لە ویجێتەکان دەکات و هەستەوەری ترپەی دڵەکەی بە ڕێژەی 50% باشتر کراوە بە بەراورد بە نەوەی پێشتری.\nگۆڕانکارییە دیارەکانی دیکەی، بریتین لەوەی کە دەتوانرێت بە بێ لێکردنەوەی بەرگەکەی بارگاوی بکرێتەوە، خاوەن بارگاویکەرەوەی موگناتیسییە، بە 6 دەستبەندی سلیکۆنی فەرمی و 65 ڕووکاری کاتژمێرییەوە بەردەست دەکرێت.\nسەبارەت بە پاترییەکەی، ئێستا بەرگەی 14 ڕۆژ لە بەکارهێنانی بەردەوام دەگرێت. خاوەن بڕوانامەی ATM5 ـە بۆ بەرگری لە بەرانبەر تۆز و ئاو، وە خاوەن 11 دۆخی وەرزشی نوێشە.\nنرخی دەستبەندی زیرەکی Xiaomi Mi Smart Band 5 بڕی 40€ ـە لە ئەوروپا، بەڵام لە بازاڕەکانی کوردستان و وڵاتانی دیکە نرخی جیاوازتر دەبێت.\nبیستۆکی بێوایەری نوێی Mi TWS Earphones Basic خاوەنی لاستیکی گوێی 14.2 میلیمەترییە و پشتگیری لە تایبەتمەندی AAC دەکات بۆ زیادکردنی جۆرایەتی دەنگەکان، وە هەروەها خاوەن تایبەتمەندی کەمکردنەوەی ژاوەژاو و دوو دانە وەرگر (مایک) ـی زیاترە.\nبیستۆکەکان خاوەن تایبەتمەندی هەستیاری پەنجەلێدانن و خودکارانە میوزیکەکان دەوەستێنن ئەگەر تا ماوەیەک بیستۆکەکانت لە گوێدا نەبێت، وە ئەگەر مۆبایلەکەت شاومی بێت، ئەوا پەیوەستکردنی بیستۆکەکە بە مۆبایلەکەت هەر وەک هەڵپچڕینی بیستۆکەکە لە پاکەت ئاسان دەبێت.\nپاترییەکانیان بەرگەی 5 کاتژمێر لە بەکارهێنانی بەردەوام دەگرن، وە بەرگەکەشی 20 کاتژمێری زیاتر وزەیان بۆ دابین دەکات، کە بە بارگاویکەرەوەی جۆری USB-C بارگاوی دەکرێتەوە.\nنرخی بیستۆکی بێوایەری Mi TWS Earphones Basic بڕی 40€ ـە لە ئەوروپا، بەڵام لە بازاڕەکانی کوردستان و وڵاتانی دیکە نرخی جیاوازتر دەبێت.\nPrevious Li Tirkîyê Faşîzm Bilind Dibe


47 ساڵە حەسەن زیرەک ناودارترین گۆرانیبێژی كورد کۆچی دوایی کردووە، بەڵام هێشتا تێپەڕینی ئەو هەمو ساڵە نەوەی نوێیان لەگوێگرتن لەقوڕگە زێڕینەكەی دورنەخستوەتەوە، چەندین نەوەی كوردە گوێ لەگۆرانی‌و هونەرە بەرزەكەی زیرەك دەگرن.\nئەو گەنجینە گۆرانی‌و هونەرە رەسەنەی حەسەن زیرەك لەژیانیدا پێشكەشی كوردی كردوە بارتەقای هەمو ئەو گۆرانییانەن كە بەدرێژایی مێژووی کورد پێش زیرک بەرهەمهاتون.\nحەسەن عەبدوڵڵا ناسراو بە"حەسەن زیرەک"، لە٢٩/١١/١٩٢١لەبۆکان چاوی بەدنیا ھەڵھێناوە، باوکی لەلای خانانی ئاغای گوندی ھەرمێلەی سەر بەشاری بۆكان کاری کردووە، لەبەر لێھاتوی بە زیرەک ناوی دەرکردووە.\nلەپاڵا گۆرانی گوتندا، هەر لەتەمەنی منداڵییەوە كاری مسگەری‌و شاگردی‌و قاوەچییەتی‌و كەبابچێتی‌و خزمەتكاریی ماڵە ئاغا‌و دەوڵەمەندەکانی بۆکانی کردوە.\nزیرەک تەمەنی ١١ ساڵان دەبێ کە باوکی کۆچی دوایی دەکات. پاشان دایکی زیرەک شو دەکاتەوەو ئەمەش ژیانی سەختتر دەكات.\nلەسەرەتای پەنجاكانی سەدەی رابردودا رودەكاتە باشوری كوردستان‌و پاشان بۆ كاركردن لەبەغدا دەگیرسێتەوە، كاتێك لەئوتێل "شمال کەبیر" كار دەكات، دەنگە خۆش‌و بەهرە هونەرییەكەی سەرنجی چەندین كەسایەتی ناوداری ئەوکاتی كورد رادەكێشی، بەتایبەتی جەلال تاڵەبانی‌و عەلی مەردان، كە رێنمایی دەكەن بۆ ئەوەی بچێتە بەشی كوردی "رادیۆی بەغدا".\nئەمە دەبێتە مایەی ناوبانگ دەركردنی حەسەن زیرەك لەماوەیەكی كەمدا، كە دەیان گۆرانی سەرنجڕاكێش تۆمار دەكات‌و دەنگدانەوەیەکی گەورەی دەبێ لەو سەردەمەدا.\nپاش ئەوەی لە1958دا زیرەك دەگەڕێتەوە بۆ ئیێران، بەشێكی دیكە لەجوانترین گۆرانیەكانی لەرادیۆی تاران‌و کرماشان‌و تەورێز تۆمار دەكات.\nزیرەك لە٢٦ی حوزەیرانی ١٩٧٢کۆچی دوایی دەکات‌و لە سەر داوای خۆی لە کێوی ناڵەشکێنە لە شاری بۆکان بەخاک دەسپێردرێت.


ئاوی سلێمانی ھەناردەی دەرەوەی وڵات ئەکرێت …. ئابوری نیوز\nToday پێنج شه‌ممه 18 تشرینی یه‌كه‌م 2018 - 1:22 PM\nسەرەکى » هەواڵ » ئاوی سلێمانی ھەناردەی دەرەوەی وڵات ئەکرێت …. ئابوری نیوز\nئاوی سلێمانی ھەناردەی دەرەوەی وڵات ئەکرێت …. ئابوری نیوز\n1,611 views\t25 كانونی یه‌كه‌م 2017\nحەبیب مەحمود بەڕێوەبەری فرۆش لە کۆمپانیای ئاوی کانزای ئاڵا بەسایتی ژووری ڕاگەیاند” ئێمە لەگەڵ کۆمپانیایەکی ئیماراتی ماوەی زیاتر لە ساڵێکە لەھەوڵداین بەمەبەستی ناردنی ئاو بۆووڵاتەکەیان، ئەوان لیژنەی خۆیان نارد بۆ پشکنی ئەو ئاوەی ئێمە بەرھەمی دەھێنین وە شێوازی کاری کارگەکەمان”\nڕاشیگەیاند” نمونەی بەرھەم ھێنانی ئاوەکەی ئێمەیان برد بۆ ئیمارات و زیاتر لە ٦٥ پشکنینیان بۆکردووە و لەئاوەکەدا ڕێژەی سۆدێۆم زۆر بەرزبووە وە پێیان وتین کە ئەو ئاوە دەتوانن لەئیمارات بفرۆشرێت ھاوردە بکرێت”\nبەڕێوەبەری فرۆشی ئاوی ئاڵا ئەوەشی ڕونکردەوە” لەئێستاوە ئێمە بە شێوەی ترانزێت و لەڕێگەی بەندەری عەباس و ئوم قەسرەوە ھەناردەی ئاو دەست پێدەکەین و لەبازاڕەكانی ئیماراتدا دەفرۆشرێت”.\nئەمە بۆ یەکەمینجارە لەھەموو عێراقدا ئاوی کانزای بڕواتە دەرەوە بەمەبەستی بازرگانیکردن پێوەی.\nحەبیب مەحمود ڕاشیگەیاند” کارگەکانمان لەتوانایاندا ھەیەکە بەرھەم زیادبکەن و زیاتر بنێرنە دەوە بەڵام پێویستمان بەھاوکاری و دەستگیری کردنی حکومەتە کە ھاوکارمان بێت و کار ئاسانیمان بۆ بکەن”.\nجەختیکردەوە” ئەو ئاوەی ڕەوانەی دەرەوەدەکرێت بەھۆی بەرزی ڕێژی سۆدێۆمەوەیە کە ١,٧٥ ڕێژەکەی زۆر گونجاوە چونکە ئاوەکانی دیکە زیاتر لە ٥ پلە دەبێت ئەمەش کاریگەری سلبی بۆ سەر دڵ و زەخت ھەیە بۆیە ئاوی ئێمە خواستی لەسەرە”.


بۆ هێنانەدی ئاشتی، سۆدان هەنگاو بەرەو عەلمانیەت دەنێت\nزەڵێ.. كاسبكارێك لەلایەن ژمارەیەك چەكدارەوە برینداركرا\nسیاسەتی ئێران بەرامبەر عێراق لەسایەی دەسەڵاتی ڕەئیسی دەگۆڕێت؟\nڕاگەیاندنی ڕێككەوتنی نێوان حكومەتی سۆدان و بزوتنەوەی حلو\nجیاكردنەوەی ئاین لە دەوڵەت، بێلایەنی لە پرسە ئاینییەكاندا، زامنكردنی ئازادی بیروباوەڕ، ئەمانە بەشێك بوون لە بەندە سەرەكییەكانی ئەو ڕێككەوتنەی حكومەتی سۆدان لەگەڵ بزوتنەوەی میللی ئازادی سۆدان-باكوور واژۆیكرد.\nڕێككەوتنەكە بە بنەمای سەرەكیی وتوێژەكانی ئاشتی دادەنرێت، كە بڕیارە یەكخستنی هێزە چەكدارەكان و چەسپاندنی بنەماكانی دەوڵەتی عەلمانی بەدوادابێت.\nبزوتنەوەی میللی-باكوور كە لە ساڵی 2011 دامەزرا، یەكێكە لە بزوتنەوە چەكدارە یاخیبووەكانی دژ بە حكومەتی سۆدان، كە تا ئەم ڕۆژانەی دوایی چوونە پاڵ هەر ڕێككەوتنێكی لەنێوان حكومەت و ئۆپۆزسیۆندا ڕەتكردەوە بەبێ بڕیاردان لەسەر عەلمانی بوونی دەوڵەت.\nهەردوولا ڕێككەوتن لەسەر پێكەوە كاركردن بۆ هێنانەدی سەروەریی سۆدان و سەربەخۆیی و یەكێتیی خاكەكەی و دروستكردنی سوپایەكی پیشەیی یەكگرتوو. هەروەك ڕێككەوتن بەوەی سۆدان وڵاتێكی فرە نەتەوە و ئاین و ڕۆشنبیرییە، بۆیە پێویستە دان بەم پێكهاتەیەیدا بنرێت و بەڕێوەببرێت و چارەسەری پرسی ناسنامەی نیشتیمانی بكرێت.\nشاری جۆبا لە باشووری سۆدان میوانداری مەراسیمی ڕێككەوتنەكەی كرد لەلایەن هەریەك لە فەریق عەبدولفەتاح بورهان، سەرۆكی ئەنجومەنی سەروەریی سۆدان و عەبدولعەزیز ئادەم حلو، سەركردەی بزوتنەوەی میللی-باكوور كە لە هەردوو ولایەتی باشوور كردڤان و نیلی شین-ە.\nهەردوولا جەختیانكردەوە لەسەر دامەزراندنی دەوڵەتێكی مەدەنی دیموكراتی فیدڕاڵی لە سۆدان، كە تیایدا ئازادی ئاینی و سورتە ئاینییەكان و پەرستن بۆ سەرجەم گەلی سۆدان فەراهەمبكرێت، ئەمەش لەڕێی جیاكردنەوەی ناسنامە ڕۆشنبیری و نەتەوەیی و ئاینی و لایەندارییەكان لە دەوڵەت.\nبنەماكانی ڕێككەوتنەكە ئومێدبەخشە لەو وڵاتەدا كە ساڵانێكی بەدەست ململانێوە دەناڵێنێت و، مێژوویەكی درێژی دەسەڵاتی ئاینی هەیە، پرسیارەكەش ئەوەیە كە تا چەندێك ئەم بنەمایانە دەتوانرێت جێبەجێبكرێت؟\nهەنگاو بۆ پتەوكردنی ئاشتی\nدكتۆر عەبدولڕەحمان خریس، پسپۆڕی سیاسەتەكانی دەرەوە لە پەیمانگای دیپلۆماسی سەر بە وەزارەتی دەرەوەی سۆدان وتی، ڕێككەوتنەكە گرنگە و لە كاتێكی گونجاودایە و، دەربڕی لێكنزیكبوونەوەی تێڕوانینەكانی هەردوولایە.\nسایتی ئەلحوڕە لەسەر زاری خریس ئەوەشی وت، “كۆمەڵەی حلو لە گەورەترین كۆمەڵە یاخیبووەكانە كە كۆنتڕۆڵی ڕوبەرێكی جوگرافی گەورەی وڵاتیان كردووە، بۆیە ڕێككەوتن لەگەڵیدا بە هەنگاوێكی گرنگ دادەنرێت لە ڕێگای هێنانەدی ئاشتی لە وڵاتدا”.\nلای خۆیەوە ڤۆلكەر بیرسیس، نوێنەری تایبەتی ئەمینداری گشتیی نەتەوەیەكگرتووەكان بۆ سۆدان پێشوازی خۆی بۆ دانوستاندنەكان نیشاندا و لە تویتێكدا بە “هەنگاوێكی گرنگ بەرەو پێشەوە بە ئاراستەی ئاشتیی تەواوەتی لە سۆدان” ناویبرد.\nلە ڕێككەوتنەكەدا هاتووە “دەوڵەت ئاین بەسەر هیچ كەسێكدا ناسەپێنێت، هەروەك نابێتە هەڵگری ئاینێكی فەرمی، دەوڵەت بێلایەن دەبێت لەوەی پەیوەندی بە كاروباری ئاینی و كاروباری بیروباوەڕەو هەیە، لەهەمان كاتدا دەوڵەت ئازادی ئاینی و سروتە ئاینییەكان زامن دەكات و دەیپارێزێت، ئەم بنەمایانەش لە دەستوردا جێگەی دەكرێتەوە”.\nهەروەك پێویستە دامەزراوە ئەمنی و سەربازییەكان ڕەنگدانەوەی جۆراوجۆری و فرەیی سۆدان بێت و “لایەندارییان بۆ نیشتیمان بێت نەك حزب و كۆمەڵە”.\nجەنگی میللی درێژخایەن\nلەدوای سەربەخۆیی سۆدانەوە لە ساڵی 1956، جەنگی میللی درێژخایەن لەنێوان حكومەت لە خەڕتوم و باشووری سۆدان درێژەی هەیە، كە ئەمەی دواییان لە ساڵی 2011 بووە وڵاتێكی سەربەخۆ، ناكۆكییەكان گەیشتە دارفۆر و نیلی شین و باشووری كردڤان.\nئەم ململانێیە نزیكەی نیو سەدەی خایاند و بووە هۆی كوژرانی چوار ملیۆن كەس و ئاوارەبووانی 10 ملیۆنی دیكە، لەكاتێكدا زیانە داراییەكان بە نزیكەی 600 ملیار دۆلار دەخەمڵێندرێت.\nوەزیری پێشمەرگە لە بارەی موچەوە پەیامێک ئاڕاستەی هێزەکانی پێشمەرگە دەکات\nزەڵێ.. كاسبكارێك لەلایەن ژمارەیەك چەكدارەوە برینداركرا 24/06/2021\nلە سبەینێوە دەست بە دابەشكردنی موچە دەكرێت 24/06/2021\nسیاسەتی ئێران بەرامبەر عێراق لەسایەی دەسەڵاتی ڕەئیسی دەگۆڕێت؟ 24/06/2021\nئەوەی سەردانی چین بكات ناچار دەكرێت “لە كۆمەوە پشكنینی كۆرۆنای بۆ بكرێت”\nكاربەدەستانی چین بڕیاریاندا، سەرجەم ئەو كەسانە ناچار بە پشكنینی كۆرۆنا لەڕێی كۆمەوە بكەن كە سەردانی ئەو وڵاتە دەكەن.…\nدووەم وڵات نیو ملیۆن مردنی بە كۆرۆنا تێپەڕاند\nدوابەدوای ویلایەتە یەكگرتووەكان، بەرازیل بووە دووەم وڵات كە 500 هەزار مردن بە كۆرۆنا تێدەپەڕێنێت، پاش ئەوەی بەمدواییە ژمارەی…\nدەزگای داواکاریی گشتی سوید، بەڵگەی نوێ دەخاتەڕوو دژی ئەو کەسانەی بەشداریان لە ڕیزەکانی داعشدا کردووە و گەڕاونەتەوە وڵات،…\nپاپا لە هەولێر: هاتووم سوپاستان بکەم بۆ ماندوبوونتان لە بڵاوکردنەوەی برایەتی\nپاپا فرانسیس لە وتارەکەیدا لە هەولێر ڕایگەیاند، “نابێت هیلاکبین لە بڵاوکردنەوەی ئاشتی و برایەتی و ئەمڕۆ هاتووین تا…


دوو کاسبکاری کورد لە سەر سنووری شاری سەردەشت گیانیان لەدەستدا \nدوو کاسبکاری کورد کەوتنە ناو یەکێک لە ڕووبارەکانی هەرێمی کوردستان و گیانیان لەدەستدا.\nبە پێی هەواڵێک کە بە ناوەندی هەواڵنێری ئاسۆی ڕۆژهەڵات گەیشتووە، شەوەی شەممە ڕێکەوتی ٢ی ڕەشەممەی ١٣٩٩ی هەتاوی، دوو کاسبکاری کورد لە کاتی پەڕینەوە لە ڕووباری (قاسمە ڕەشـ)ـی سەر بە سنوورەکانی پشدەری ناوچەی سلیمانی هەرێمی کوردستان خنکاون.\nشوناسی ئەم دوو کاسبکارە "ئەبووبەکر محەممەدی" تەمەن ٣٥ ساڵ خەڵکی ئاوایی "گۆڕەشێر" سەر بە شاری سەردەشت و "ئیسکەندەر محەممەدی" خەڵکی یەکێک لە ئاواییەکانی پشدەر ڕاگەیاندراون کە ئەم دوو ناوبراوە خاوەنی هاوسەر و هەر کام باوکی دوو مێرمنداڵن.\nبە وتەی سەرچاوەیەکی ئاگادار، ئەم دوو ناوبراوە لە کاتی پەڕینەوەیان لە سەر سنووری پشدەر، لە لایەن هێزە چکدارەکانی کۆماری ئیسلامی ئێرانەوە تەقەیان لێ کراوە و لە ناچاریدا ڕوویان کردۆتە ڕووبارەکە و لە ئاکامدا خنکاون.\nشایانی باسە کە تەرمی ئەم دوو کاسبکارە لە لایەن خەڵکی ئاواییەکانی دەورووبەر دۆزراوەتەوە.\nپە پێ ڕاپۆڕتی ڕێکخراوی مافی مرۆڤی هەنگاو، ئەم دوو ناوبراوە ٣ کەسی دیکەیان لەگەڵ بووە کە تا ئێستاش هیچ هەواڵێک لەم ٣ی کەسە نییە و چارەنووسیان نادیارە.


یەكێتی بریاریدا: بەرامبەر پارتی دەبێتە ئۆپۆزسیۆن – Standard Kurd\nلەلایەن ستاندار Posted on ته‌مموز 23, 2019 4378 جار بینراوە 0 سەرنج\nدوای ئەوەی پارتی دیموکراتی کوردستان و چەند لایەنێکی تری عەرەبی لە پارێزگای نەینەوا هاوپەیمانیەتییەکیان پێکهێنا بۆ پڕکردنەوەی پۆستە ئیدارییەکان لەو پارێزگایە، یەکێتی بڕیاریدا ببێتە ئۆپۆزسیۆن.\nئەمڕۆ ئەنجومەنی پارێزگای نەینەوا بە زۆرینەی دەنگی ئامادەبووان پۆستی جێگری پاریزگا و پۆستی بەڕێوەبەرایەتییە گشتییەکانی وە تەندرووستی و پەروەردەی پرکردەوە.\nدابەشکردنی ئەم پۆستانەش لە پارێزگای نەینەوا لە چوارچێوەی ڕێککەوتنێکی سیاسی لە نێوان پارتی و کوتلەی مەشروعی عەرەب و کوتلەی سەنەد و حیزبی ئیسلامی بەڕێوەچوو.\nسەرچاوەیەكی یەكێتی رایگەیاند “ئەو كارە تاكلایەنەی پارتی لە کاتێکدایە کە پارتی لە كەركوك بە یەكێتی راگەیاندبوو پێویستە پركردنەوەی پۆستەكانی كورد لە كەركوك بە تەوافقی هەردوو لایان بێت، بەڵام لە موسڵ پارتی هیچ حیسابێكی بۆ پێگەی یەكێتی نەكرد”.\nهەروەها ئەو سەرچاوەیە ڕاشیگەیاند ” ئێمە لەبەر ئەو کارە تاکلایەنەی پارتی بریارماندا ببینە ئۆپۆزسیۆن لە پارێزگای نەینەوا”.\nبڵاوکراوەی پێشووكێ لە توركیا دەتوانێت وشەی كوردستان بەكاربهێنێت كێش ناتوانێت راپۆرتێك لەو بارەیەوە\nبڵاوکراوەی نوێترجڤاتی گشتی بزوتنەوەی گۆڕان بە مەبەستی دیاریکردنی کاتی کۆنفرانسی ناوخۆیی کۆبووەوە


ڕێککەوتنی ڕووحانیی و سپای پاسداران لەسەر چییە؟\nبەشوێن کێشمەکێشی چەند ساڵەی نێوان ڕووحانیی و سپای پاسداراندا لەسەر به‌رژه‌وه‌ندخوازی زیاتر لە ئابووریدا، ڕۆژی دووشەممە ٢ی مانگی گەلاوێژ کۆبوونەوەیەک لە نێوان ڕووحانی و کۆمەڵێک لە فەرماندەکانی سپای پاسداراندا بۆ چارەسەری ناکۆکییەکانیان بەڕێوەچوو. ناڕەزایەتی سپای پاسداران لە دەوڵەتی ڕووحانی دوای ئەوە بە لوتکەی خۆی گەیشت کە دەوڵەت بەدوای واژۆکردنی قەراردادێکی چەور و پڕ هەزینەی ٢٠ ساڵە، ئیمتیازی پەرەپێدانی فازی ١١ی مەیدانی “گازیی پارس”ی جنووبی دایە دەست شیرکەتی توتاڵی فەرانسە.\nگۆڤاری ” سوبحی سادق” ئۆرگانی نووسینگه‌ی سیاسیی سپای پاسداران دوای واژۆی ئەم قەراردادە هێرشێکی بەرینی ڕوو بە دەوڵەتی ڕووحانی دەست پێکرد و لە یەکێک لە وتارەکانیدا نووسی، ” ئایا ڕەوایە کە دەوڵەت ئاوڕ لە شیرکەتە نێوخۆییەکان نەداتەوە و هەمیشە نیازمەندی وڵاتانی بێگانە بێت؟ بۆچی کۆمەڵێک قەرادادی بەم ڕادەیە سەرنج ڕاکێش و درێژ ماوە دەدرێت بە بێگانەکان و شیرکەتە نێوخۆییەکانی لێ بێبەش دەکرێت؟” محەممەد عەلی جەعفەری فەرماندەی سپای پاسداران لە چەنە لێدوان سه‌باره‌ت به قەراردادە ئابوورییەکان وتی، ” دەوڵەت بە تەعەهودە ماڵییەکانی لەبەرانبەر سپادا عەمەلی نەکردووە. ناکرێت کارە دژوارەکان بە کەمترین قازانجەوە بدرێن بە سپا لە حاڵێکدا هەزاران میلیارد تمەن لە بەرانبەر پرۆژەکاندا بە ئێمە قەرزدارن.”\nحەسەن ڕووحانی کە بە باشیی ئاگاداری دۆخی ناله‌بار و شپرزەی ئابووریی دەوڵەتەکەیەتی، لە سەرەتای هاتنەسەر کاریەوە ئاڕاستەی سازشی لەگەڵ هێزە سەرمایەدارییەکان و دەستەبەر کردنی متمانەیانی بۆ سەرمایەگوزاری کردن لە ئێرانی کردۆتە ئامانجی ستڕاتیژیکی حکومەتەکەی بۆ دەرچوون لە قیران. ملدان بە بارودۆخی قورس و بەرتەسک کەرەوەی دەوڵەتانی پێنج كۆی یه‌ك لە وتووێژە هەستەییەکاندا وەک، دانی هەزینەیەک بۆ هەڵوەشاندنەوەی گه‌مارۆکان و خۆشکردنی ڕێگای چوونی سەرمایەی ده‌ره‌كی بۆ ئێران قەبوڵ کردووە. ڕووحانی لە ڕوون کردنەوەی ئەم ئامانجەیدا وتی کە ” پێویستی دەستەبەر بوونی ئەم ستڕاتیژییە بوونی ئەولەویەتی دیپلۆماسی و وەلانانی سیاسەتی هێرش بەرانە به‌رانبه‌ر به ڕۆژئاوا و هەڵکردن لەگەڵ دنیایە. ڕووی قسەی ڕووحانی لەم بارەیەوە سپای پاسداران و باڵی به‌ناژووخوازی سەربە بەیتی ڕێبەری بوو.\nبەڵام ئەم هەزینەیە بۆ ڕاكێشانی ڕەزایەتی سەرمایەداران و دەوڵەتەکان بەس نییە. ناوەندە ماڵیە جیهانییەکان بارودۆخی چوونی سەرمایە بۆ هەر وڵاتێکیان لە بەکردەوە دەرهاتنی درووستی نوسخە ئابوورییە نیئۆ لیبڕاڵییەکاندا دیاری کردووە. كردنه كه‌رتی تایبه‌ت، ئازادی گەردشی سەرمایە و دخاڵەت نەکردنی دەوڵەت تێیدا، بێکار سازیی و داسەپاندنی ڕیازەتی ئابووریی و بوونی هێزی کاری هەرزان لە زومرەی بەندکانی شەرایەتی هێزە سەرمایەدارییەکانن بۆ هەناردە کردنی سەرمایە بۆ باقی وڵاتان. ڕووحانی عەمەلکەردی سپای پاسداران وەک مافیایەکی گەورە کە ناوەندە کلیدەیەکانی ئابووریی وڵاتی لە ئیختیار دایە، وەک کۆسپێک لەسەر ڕێگای هاتنی سەرمایەی دەرەکی بۆ ئێڕان دەبینێ. حەوزەی ئیختیاراتی ئابووریی، سیاسیی، فەرهەنگی و نیزامی سپای پاسداران ئەوەندە بەرینە کە دەوڵەت توانایی بەرەوڕوو بوونەوەی نییە لەگەڵی. بوارەکانی نەوت و گاز، پێترۆشیمی، پیشەسازی کانەکان و کشتوکاڵ، پێوەندی و فەنناوەری زانیاری، بەندەرەکان و مۆخابه‌رات چه‌ند گۆشەیه‌ك لە تواناییه‌كانی مافیایی سپای پاسداران و ناوەندەکانی سەربە بەیتی ڕێبەرین. ڕووحانی پێشتر لەم پێوەندیەدا وتبووی کە تەنیا ” بەشێک لە ئابووریی لە دەست دەوڵەتێکی بێ چەکدا بو کە ئەویشمان دایە دەست دەوڵەتێکی خاوەن چەک. ئەمە نە كردنه كه‌رتی تایبه‌ته و نە ئابووریی ئازاد.”\nله‌خۆڕا نییە کە سپای پاسداران وەک هێزێکی بێ ڕکابەری ڕژیمی ئیسلامیی، بۆ دیفاع لە قازانج و بەرژەوەندییەکانی لەگەڵ ستڕاتێژی ئابووریی ڕووحانی و هەوڵەکانی بۆ ڕاکێشانی سەرمایەگوزاری دەرەکی و تەنانەت تەوافوقی هەستەیی بەرجامیش دژایەتی دەکات و ئەو بە هەڕەشە بۆسەر بەرژەوەندییەکانی دەزانێت. بەڵام سپای پاسداران و ناوەندەکانی ڕووحانییەتی لایەنگری کە لە بونبەستی ئابووری ڕژیم ئاگادارن و خۆشیان ڕێگا چارەیەکیان بۆی نییە، بە ڕواڵەت بە تەرحی ڕەخنە گرتن لە سیاسەتە ئابووریی و فەرهەنگییەکانی دەوڵەت ڕیاکارانە باسی بارودۆخی ناله‌باری ژیانی جەماوەری خەڵکیش دەکەن. بە خۆشییەوە نەفرەت و شناختی جەماوەری خەڵک لە پێشینە و ماهیەتی ئەم هێزە جەنایەتکار و دژی ئینسانییە، بۆتەهۆی ئەوەی کە کەس فرمێسکی درۆینەی پاسدارەکان باوەڕ نەکات.\nسازشی نێوان دەوڵەت و سپای پاسداران کە ئامانجەکەی بەناو ” دەستەبەر بوونی ڕێنماییەکانی ڕێبەر و خزمەت کردنی خەڵک” لە ڕێگای وەحدەت و ئینسیجامی نیزامەوە ناو نراوە، هیچ شتێک نییە جگە لە باجی سمێل و سازش لەسەر دابین بوونی به‌شی سپای پاسداران لە سفرەی دەوڵەت. ئەگەرچی وردەکاری ئەم سازشە ڕانەگەیەندراوە، بەڵام پایەگای خەبەریی دەوڵەت ڕایگەیاند کە لە دیداری حەسەن ڕووحانی لەگەڵ فەرماندەکانی سپا، ئەو جەختی لەسەر پشتیوانی بە تەواوەتی دەوڵەت لەگه‌ڵ سپای پاسداران کردۆتەوە. ڕووحانی وێڕای وەبیرهێنانەوەی ئەو هەزینە زۆرانەی کە تا ئێستا دەوڵەت بۆ سپا و هێزە سەرکوتگەرەکان سەرفی کردووە، ناڕاستەوخۆ دڵنیایی دایە سپا کە سەهمی ئەوانی لە نەزەردا دەبێت. ئەو وتی ” سپا نابێ لە تەرحە ورد و چکۆلەکاندا دەخاڵەت بکات. نابێ ببێتە ڕه‌كابه‌ری خەڵک و کەرتی تایبەت. باشتر وایە سپا پرۆژە و تەرحی چکۆلە بۆ کەرتی تایبەت جێبێڵی و ئەو پرۆژە گەورانە وەئەستۆ بگرێت کە کەرتی تایبەت ناتوانێ ئەنجامیان بەدات.\nله‌ڕاستیدا لە گەرماوگەرمی ئەو قەیرانە هەمە لایەنانەدا کە ڕژیم بەرەو ڕوویان بۆتەوە، سەرەڕای بوونی ناکۆکی و ستڕاتێژی جیاوازی باڵەکانی ڕژیم بۆ درێژەدان بە حاکمییەتەکەیان، سەرجەم کاربەدەستانی ڕژیم لە گەندەڵی و دزی و ئیختیلاس و سوئیستیفادە لە سەروەت و سامانی خەڵک و لە پەیڕەو کردنی حاکمییەتی دیکتاتۆڕی جورم و جەنایەتی ئیسلامیدا شەریک و بەشدارن.\nبەڵام ئەوان خاڵی هاوبەشی دیکەشیان هەیە. ئەویش وەحشەت و نیگەرانی زۆریانە لە ڕۆژێک کە لە ئاخێزێکی جەماوەری و سەرتاسەری، ڕێکخراو و سازمان دراودا، چینی کرێکار و خەڵکی وەگیان هاتوو بێنە مەیدان و بەساتی ئەم ڕژیمە دژی ئینسانییە تێکبدەن و لەسەر وێرانەکانی حاکمییەتی کرێکاری و جەماوەری خەڵکی ستەم دیتو بنیاد بنێن. نیزامێک کە تێیدا ئاسەوارێک لەم گشتە زوڵم و نایەكسانی، هەژاری و برسێتییە نه‌بێ، نیزامێک كە شایستەی شکۆی ئینسانی ئەمرۆ بێ.


بۆچی هەندێ ئافرەت بە جوتبون ئازاری پێ دەگات؟ : ماڵپەڕی وەڵامەکان\nپزیشکىبۆچی هەندێ ئافرەت بە جوتبون ئازاری پێ دەگات؟\nبۆچی هەندێ ئافرەت بە جوتبون ئازاری پێ دەگات؟\nئەو ئازارەی، یان ئەو تەنگییەی ژن لە كاتی جوتبون هەستی پێ دەكات، دەلالەت لە هەبونی كۆسپێك، یان هەو كردنی بۆڕی زاوزێ دەكات، ئەگەر ئەو ئازار و تەنگییە لە ئەنجامی رەفتاری توندی مێردەكەی نەبێت لە كاتی جوتبوندا، یان نەزانینی پێ‌ی... وەك قاعیدەیەكی گشتیش هۆی ئازار، یان تەنگی نەزۆكییە... فەحسی پزیشكی ئەوە دەگەیەنێ؛ ئەو نەزۆكییە زۆر جار دەگەڵ جوتبونێكی بە ئازارەوەیە، ئاكامی خودی كردە جنسییەكە نییە، بەڵكە لە ئاكامی ئەو هۆكارەیە كە دەبێتە مایەی هەست كردن بە ئازار لە كاتی جوتبوندا. ئەمەش بۆ تەسكی فەتحەی منداڵدان یان زۆر هەستیارییەتی، یان هەو كردنی هەردو شفرە دەگرێتەوە، یان هەبونی كولك(قرحە)ی زهری یان فتق، یان هەبونی نەخۆشییەك لە میزڵدان، یان كۆم دا.\nپزیشكان دەڵێن (ترسان) هۆیەكە لە هۆیەكانی كزی جنسی! جا مەبەست لەم گوتەیە چییە و مانای چییە؟ هۆکارەکانى ئارامگرتن لەسەر نەخۆشی حوکمى کەڵەشاخ گرتن ئەگەر پرۆتین بەكار نەهێنین بەدیلی هەیە؟ وە لە طب النبوي هیچ جۆرە خۆراكێك باسكراوە بۆ جێگرەوەی پرۆتین. تەمەنم 23 ساڵانە وە ئارەزووى جووتبوونم زۆر كەمە و بە كەمى شەیتانى ئەبم وە دەستپەڕیش زۆر لێ ئەدەم چارەسەرم چیە؟\nسەردان: ٥,٩٦٢ بەش: پزیشکى\nپرسیاری دواترهەجركردنی قورئانی پیرۆز ماناى چیە و جۆر و حوکمەکەى چیە؟پرسیاری پێشترچ شتێك پێویستە بۆ ئەوەی ببێتە هۆی دەرنەچونی پیاو لە ماڵەوە بۆ چایخانەكان و شوێنی تر؟


پۆلیسی ڕاپەرین: لە سەر ڕووداوەکەی گوندی کلاوسوران ٥ کەس دەستگیرکراون - RojNews\nلە دوای شەڕی کۆمەڵایەتی و کوشتنی ٨ کەس و بریندارکردنی ٩ کەس، پێنج کەس لەسەر ڕووداوەکەی دوێنێ شەوی گوندی کلاوسوران دەستگیرکراون و دۆخەکەش کۆنتڕۆڵ کراوە.\nئێوارەی دوێنێ لە گوندی کلاوسوران سەر بە ئیدارەی ڕاپەرین بەهۆی کێشەی کۆمەڵایەتییەوە، شەڕ لەنێوان دوو بنەماڵە ڕوویدا، بەو هۆیەوە ٨ کەس کوژران و ۹ کەسیش بریندار بوون کە یەکێکیان منداڵێکی تەمەن ۳ ساڵانە.\nشۆڕش ئیسماعیل، وتەبێژی بەڕێوەبەرایەتی پۆلیسی ڕاپەرین لە کۆنگرەیەکی ڕۆژنامەنووسیدا ڕایگەیاند: دوێنێ لە شارەدێی حاجیاوای سەر بە ئیدارەی ڕاپەرین دەستڕێژی گولـلە دەکرێتە سەر کەسێک و دواتر کێشەکە گەورە دبێت و خزمی کوژراوەکە لە گوندی کلاوسوران هەڵدەکوتنە سەر ماڵی ئەو کەسانەی هێرەشەکەیان ئەنجامداوە، لە ئەنجامدا شەڕ لە نێوان بنەماڵەی هەردوولا دروست دەبێت، بەوهۆیەشەوە ٨ کەس کوژران و ٩ کەسیتریش برینداربوون.\nوتیشی: تاوەکو ئێستا ٥ کەس لەسەر ڕووداوەکە دەستگیرکراون و لێکۆلینەوە سەبارەت بە ڕووداوەکە بەردەوامە و دۆخەکەش لەلایەن هێزە ئەمنیەکانەوە کۆنترۆڵ کراوە.\nشۆرشی ڕاشیگەیاند: بەداخەوە بە هۆی بوونی چەک لە زۆربەی ماڵەکان لە هەرێمی کوردستان زۆرجار کارەساتی بەو شێوەیە ڕوودەدات.\nوتەبێژی پۆلیسی ڕاپەڕین، وتیشی: لە ئەجامی ڕووبەرووبوونەوەی هێزەکانی ئێمە لەگەڵ تەقەکەران دوو پۆلیس لە هێزەکانی ئێمە بریندار بوون و دوو لە ئۆتۆمبێلەکانی ئێمەش بەر فیشەک دراون و زەرەری زۆریان پێگەیشتووە.


چایی و ماست! … ن/جەلال قادر – Dengekan\nbyJalal Qader\tJanuary 16, 2020\tGeneral, Literature\nلەدڵی خۆیدا وتی :\nبەم بەری بەیانییە جگە لە کرێکاروخەلکی کاسبکار و نەداران کەسیتری نەدەبینی. خواپێداوەکان درەنگتر لەخەو هەڵدەستن و قەیماخ وپەنیروڵۆڕ و هەنگوین و نانی چەور دەخۆن. لەم کاتەخۆزگەی بەو هاوڕێیانەی دەخواست کە زوو ئەم مەمڵەکەتەیان بەجێ هێشت و ڕزگاریان بوو لەدەست ئەم دەسەلات و سیاسیانە، کە هەر ڕۆژەی بە بیانوویەک میلەت بەشەڕ دەدەن.\nبەدەم ڕێگەوە، ئەو ڕۆژانەی هاتەوە یاد، باوکی لەگەل مەلا بانگدان لەخەو هەڵدەستاو بەرەو مەیدانی کرێکاران دەکەوتە ڕێ. ئەویش لەژێر جێگەوە بیری لەوە دەکردەوە: ئاخۆ باوکم دەبێت چی بخوات و چۆن چۆنی پارەمان بۆ پەیدا بکات؟. کەچی ئێستا خۆی لەسەر هەمان شەقام ڕێدەکات و بیر لە رابووردوو دەکاتەوە، کاتێ باوک و باپیری لە سەر زەمینە هەمیشە ڕاکە ڕاکەیان بوە بەدوای تیکەیەک نانێکەوە و بە کۆیڵایەتی ژیاون.\nلەچایخانەکەی سەرجادەکەی (رەحیم ئاوا) لەگەل کرێکارەکان دانیشت و داوای چایی و ماستی لە چایچییەکە کرد. وردە وردە ژمارەی خەلکی بێکار زێتر دەبوو، زۆربەشیان هەروەک ئەو چایی و ماست و نانی گەرمیان دەخوارد. هەرچەندە لەتوانایدا بوو قەیماخ و هەنگوین یان نۆکاو بکڕێت و بیخوات، بەلام ئەم لەمنداڵییەوە وا ڕاهاتبوو ئەگەر بۆ ژەمی بەیانیان ماست و چای نەخوات ڕۆژەکەی لێ تێکدەچێت. سەردەمانێک لەبەر هەژاری لەگەڵ خوشک براکانی سێ جەمە ماست و چایان دەخوارد، دێتە یادی جارێکیان ماستتەکە بەشیانی ناکرد، دایکی بڕێک ئاوی تێکرد و وتی : بخۆن تا سکتان دەتەقێت.\nلەچایخانەکە پیرەمێردێکی قات لەبەر و شیک، زەڕبینێکی بەدەستەوەبوو. بەتەنیشتییەوە دانیشت و بزەخەندەیەکی کرد، لێیپرسی : دەتەوێت ناو لەپی دەستت بخوێنمەوە؟\nسەیرێکی ناو لەپی دەستی خۆی کرد و وتی : پەنجا ساڵە ئەم دەستانەم ماندوون، ئێستا دەبێت تۆ چی تیا بخوێنیتەوە.\n_ من دەتوانم ئاییندەت بخوێنمەوە.\n+لەم ولاتە ئاییندەمان روون و ئاشکرایە.\nپیرەمێردە فاڵچییەکە تووند دەستی چەپی گرت و خێرا ڕووانیە ناو لەپی و وتی : تۆ گەشتێکی دوورت لە پێشە!.\nبەم وتەیەی سەری سوووڕما و ئارەزوویکرد، فاڵچییەکە ئاییندەی بخوێنێتەوە، خێرا لێیپرسی : چەندم لێدەسێنیت ؟\n_ هەرچەند لەتواناتدایە، یان پارەی ژەمێک خواردنم بەرێ!.\nبە چایچییەکەی وت : ژەمێ خواردن لەسەر حیسابی من بەم مێوانە بدە.\nلەم کاتە کرێکارێک بە کۆخە کۆخ ، هەموو گیان دەڵەرزی، مێردمنداڵێکی دە ساڵانێکی لەگەلدابوو بەرانبەری دانیشتن و داوای ماست و چایان لە چایچیەکە کرد.\nمنداڵەکە کراسێکی شڕی لەبەردابوو، باوکەکە کە بەردەوام دەڵەرزی چاکەتێکی کۆنی پۆشیبوو، دیاربوو لە یەک دوو شوێن بە دوورمان دوورابوەوە. باوکەکە جەمانییەکەی دایە بانشانی و بە کوڕەکەی وت : چای کەم ڕەنگ بخۆ گەرم دەبییتەوە.\nئەویش هێشتاپاروەکەی بەدەمەوە بوو، لە باوکەکەی پرسی : نەخۆشییت؟\n_ بەڵێ…سەرمام بوە…\nبۆ کوێ دەچیت؟\n_ بۆ کرێکاری، ئیشێک هەیە دەبێت تەواوی بکەم. ئەم کوڕە بچکۆلەنەم یارمەتیم دەدات.\nهەنگوین بخؤ گەرم دەبیتەوە.\nهەرچەندە لە وتەکەی پەشیمان بوەوە، بەلام تازە قسە لەزار دەرچوو و ناگەڕێتەوە.\nباوکە و کوڕە لەسەرخۆ نانی گەرمیان لەباوەش داناو پڕ بەدڵ تیکەیان لە ماستەکە دەدا و دەیانخوارد.\nکابرای فاڵچی بەدەم نانخواردنەوە ڵێیپرسی : ئێستا ئامادەیت، ناو لەپی دەستت بخوێنمەوە.\nئەمش زەردەخەنەیەکی بۆ کرد و وتی : کاسبییەکەی تۆ خەراپ نییە، بەلام لەم ولاتە ناو لەپی دەستەکان وەک یەک وایە. ئەگەر ئاسمان گڕ بگرێت، ئێمە لێرە خوێن دەڕێژین.\n_ مەبەستت چییە، چۆن دەبێت یەک چارەنووسمان هەبێت؟ تکایە دەستم بەرێ تا بیخوێنمەوە.\nئەوش چاوی لە مێردمنداڵەکە بوو، کە خێرا لەتە نانەکەی دەخستە ناو ماستەکەو قوومی لە چایەکە دەدا.\nلەهەمان کات گوێی لە فاڵچییەکە بوو پێیگووت : ببوورە هێڵەکانی ناو لەپی دەستت گرژوخاوبوونەتەوە، ناتوانم بیانخوێنمەوە!.\nPrevious سه‌ركرده‌ی حزبه شیعه‌كانی عێراق له ئێران كۆبوونه‌وه … ئه‌حمه‌د ره‌جه‌ب\nNext نۆڤڵێت … من لە ماڵی سەرۆک بووم … نیھاد جامی


ئیمانوێل ماکرۆن، سەرۆکى فەڕەنسا ئەمڕۆ دەستپێشخەرییەک لە عێراق ڕادەگەیەنێت بەمەبەستى پشتیوانى لە سەربەخۆیی ئەو وڵاتە.\nماکرۆن درەنگانى شەوى ڕابردوو لە کۆنفرانسێکى ڕۆژنامەنوسیدا لە بەیروتى پایتەختى لوبنان وتى، "لە سەردانەکەمدا بۆ عێراق بە هاوکارى لەگەڵ نەتەوەیەکگرتووەکان دەستپێشخەرییەک بۆ پشتیوانى لە سەروەرى ئەو وڵاتە ڕادەگەیەنین".\nلەبارەى دەستگیرکراوە جیهادییە فەڕەنسییەکان لە زیندانەکانى عێراق، ماکرۆن وتى، "ئەوان کە بە ڕەزامەندى خۆیان چونەتە دەرەوەى وڵات و کارى تیرۆریستیان کردووە لە وڵاتێکى خاوەن سەروەرى، پێویستە لەو وڵاتە دادگایی بکرێن".\nلەکۆى 150 هاوڵاتى فەڕەنسى دەستگیرکراو بەتۆمەتى بوونى پەیوەندیان بە داعشەوە لە سوریا و عێراق، زۆربەیان لە سەربازگە و بنکەکانى سەر بە ئیدارەى کوردى ڕۆژئاواى کوردستان زیندانیکراون، لەکاتێکدا 11 جیهادى فەڕەنسى لە عێراق سزاى لەسێدارەدانیان بۆ دەکراوە.\nچەند سەرچاوەیەکى حکومى عێراقى بە ئاژانسى فرانس پرێسیان ڕاگەیاندووە، سەردانەکەى ماکرۆن گوزارشتە لە وەستانى ئەو وڵاتە لە تەنشیت عێراق لەو قەیرانەدا کە روبەڕووى بووەتەوە.\nماکرۆن باڵاترین بەرپرسە سەردانى عێراق بکات، لەوکاتەوە کە مستەفا کازمى سەرۆکوەزیران چووەتە سەر کورسی سەرۆکوەزیران.\nسەرچاوەکانى حکومەتى عێراق دەڵێن، ماکرۆن لەسەردانەکەیدا چاوى بە سەرۆککۆمار و سەرۆکوەزیران دەکەوێت.\nبەوتەى سەرچاوە عێراقییەکان، لەسەردانەکەى ماکرۆندا جەخت لە سەروەرى عێراق دەکرێتەوە، لەگەڵ سوربوونى بەغدا بۆ گرتنەبەرى رێگەیەکى سەربەخۆ دوور لە بەرەنگاربوونەوەى هەردوو هاوپەیمانەکەى کە پێکهاتوون لە واشنتن و تاران.\nئەو پەیامە رەنگدانەوەى پەیامەکەى فەڕەنسا دەبێت کە وەزیرى دەرەوەى ئەو وڵاتە لەسەردانەکەیدا بۆ بەغدا هەڵگیرتبوو، کە تێیدا جەختیکردبووەوە لەسەر ئەوەى بەغدا خۆى بەدور بگرێت لەهەر گرژییەکى هەرێمایەتى.\nهەروەها لەم مانگەدا فلورنس بارلى وەزیرى بەرگرى فەڕەنسا سەردانى عێراقى کرد و چاوى بەبەرپرسانى بەغدا و هەرێمى کوردستان کەوت.\nراگەیەندراوى نوێى تەندروستى عێراق لەبارەى کۆرۆناوە ’زیاتر لە 300 هەزار هاووڵاتى توشبوون’\n2020.09.16 - 16:24


وتووێژ:گوندەکانی دەربەندیخان - ویکیپیدیا، ئینسایکڵۆپیدیای ئازاد\nمن ئێستا دەستکاری 2 بەستەری دەرەکیم کرد لەسەر گوندەکانی دەربەندیخان. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستتە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nمن ئێستا دەستکاری 1 بەستەری دەرەکیی گوندەکانی دەربەندیخانم کرد. تکایە بەسەر دەستکارییەکەمدا بچۆرەوە. ئەگەر ھەر پرسیارێکت ھەیە، یان پێویستە کە وا لە بۆتەکە بکەیت بەستەرەکان، یانیش ھەموو پەڕەکە فەرامۆش بکات، تکایە سەردانی پرسیارە دووپاتکراوەکان بکە بۆ وردەکاری زیادتر. من ئەم دەستکارییانەم ئەنجام داوە:\nوەرگیراو لە «https://ckb.wikipedia.org/w/index.php?title=وتووێژ:گوندەکانی_دەربەندیخان&oldid=577497»


زانکۆ – کۆلێجی زانکۆیی گۆیژە\nدەربارەی کۆلێجی زانکۆیی گۆیژە\nکۆلێجی زانکۆیی گۆیژە لە ساڵی ٢٠١٨ دامەرزاوە، ومۆڵەتی فەرمی وەرگرتووە لە وەزارەتی خوێندنی باڵا وتوێژینەوەی زانستی حکومەتی هەرێمی کوردستانی عێراق بە بڕیاری ژمارە (٧١٦٩) لە ڕێکەورتی (٥\_ ٦ \_٢٠١٨).\nکۆلێجی زانکۆیی گۆیژە، زانکۆیەکی کەرتی تایبەتە وکاردەکات بۆ پێگەیاندنی خوێندکاران لە فلسفە جیاوازەکانی خوێندنی زانکۆ. ناوی زانکۆکەمان لە زنجیرە شاخەکانی گۆیژە وەرگیراوە کە دەکەوێتە باکووری خۆرهەڵاتی شاری سلێمانی.\nبە هۆی ئەوەی کۆمەڵگەی کوردی گرنگی دەدات بە لایەنە جیاوازەکان ئایین، کۆلێجی زانکۆیی گۆیژە هەوڵ دەدات بۆ پەروەردەکردنی خوێندکاران بە ئاستێکی بەرز وباش ئامادەکراو کە توانای گفتوگۆی لە رەهەندە جیاوازەکانی ئاییندا هەبێت لە کۆمەڵگادا. کۆلێجی زانکۆیی گۆیژە گرنگی دەدات بە بڵاوکردنەوەی بیری نا توندوتیژی، ئاشتیخوازی، یەکسانی ڕەگەز وپێکەوەژیان لە ڕێگەی پرۆگرامی خوێندنی پێشکەوتوو.\nسەرجەم پرۆفیسۆران ومامۆستایانی کۆلێجی زانگۆیی گۆیژە دەستنیشان کراون لە سەر بنەما وپێوەری : (ا) – توانای ئەکادیمی وزانستی – (ب) – سەرنج وبۆچوونیان دەربارەی گەشەپێدان، پێکەوە ژیان وئاشتی خوازی. – (ج) – ڕێزگرتن لە مافی مرۆڤ وئەو کێشانەی پەیوەندی بە جیاوازی ڕەگەزەوە هەیە. و هەروەها، ٩٠٪ ی فەرمانبەرانی کۆلێجەکەمان لە ڕەگەزی مێ یە.\nکۆلێجی زانکۆیی گۆیژە © 2020 – مافی بڵاوکردنەوەی پارێزراوە


کەرەستەی زانیاری. جەماڵ عەڵیاڵی – Giareng\nلە 24 تشرینی دووهەم , 2016\nکانگای هێز و توانا لە کۆنەوە تا هەنووکە، لەسەر پانتای کۆمەڵگادا، گۆڕانکارییەکی زۆری بەسەرا هاتووە. سوپای چەکدار کە یەکەم سەرچاوەی هێز و توانا بوو، جێگەی خۆی دا بە پوول و سەرمایە کە بە هاتنە ئارای “زانیاری” وەکوو کەرەستەی هێز و توانا، ئیتر بڕەوی نەما! لەم کورتە بابەتەدا نووسەر هەوڵ ئەدات ڕوانگەیەک لە سەر ڕۆڵی زانیاری لە تەیارکردنی کۆمەڵگا و ئاڵوگۆڕەکانی ناو کۆمەڵگا بخاتە بەر چاوی خۆێنەر.\nبەڵام زانیاری و چۆنییەتی کەلک وەرگرتن لەو کەرەستەیە، وەکوو ئامرازی هێز و توانا، بە درێژایی تەمەنی خۆی تووشی گۆڕانکارییەکی زۆر هاتووە. بە کوورتی مرۆڤ دەتوانێ بوێژێ کە لە یەکەم قۆناخ دا، زانیاری وەکوو “زانیاری ڕووت و قووت” گرینگ بووە. لە قۆناخی دووهەمدا، “کاتی” کەلک وەرگرتن لە زانیاری گرینگێکی تایبەتی پەیدا کردووە. وا پێ دەچێ کە ئێستێکی، “چۆنیەتی” کەلک وەرگرتن لە زانیاری گرنیگی تایبەتی هەیە نەک تەنیا زانست لە سەر زانیاری و کاتی بەکار هێنانی. ئەوە رەنگە ببێتە بە قۆناخی سێیهەمی ئەو ئاڵوگۆڕانەی بە سەر پڕۆسەی گرینگی زانیاریدا هاتووە.\nبۆ پشت ڕاست کردنەوەی ئەو وتەیە، چەند مینایەک لە دۆخی کۆمەڵایەتی کوردوستان لە بەر سێبەری “پێوەندی دەسەڵاتی داگیرکەر و نەتەوەی بن دەست” ڕەنگە یارمەتیدەر بێت. حەشدی شەعبی، داعەشێکیترە، بەڵام هێشتا بە تەواوی بەکار نەهێندراوە. چاوەڕوان دەکرێ کاتێک داعەش لە کفت کەوت، ئەوسا حەشدی شەعبی بکەوێتە گەڕ. ماوەیەک لەمەو بەر حەشدی شەعبی بە فەرمی ڕایگەیاند کە پاش مووسل بەرەو کەرکووک سەرەو ژێر دەبێ! ڕەنگە گیرانەوەی مووسڵ لە لایەن خودانەکانی حەشدی شەعبی و داعەش بە دەسپێکی قۆناخی کۆتایی داعەش بە شێوازێکی بەربڵاو ناوزەت بکرێ، هەر بۆیە حەشدی شەعبی لە ئێستاوە کەوتۆتە ئامادەباش! دەگەڵ ئەمە، ئەگەر لە تاکی کورد پرسیار بکەی، جیاوازێکی گەلێک زۆر لە ناوبەین داعەش و حەشدی شەعبی دەبینێ! ئەوە لە هەڵوێستی دەسەڵاتی هەریم لە باشووری کوردوستاندا بەدی دەکرێ.


نیگه‌رانی فواد مه‌عسوم له دووباره بوونه‌وه‌ی پیلانی عه‌فرین له شه‌نگال - Mehr News Agency\n4 avrêlê 2018 - 10:54\nNews Code 17821\nله گفتوگۆ له‌گه‌ڵ ڕۆژنامه‌ی حه‌یات:\nنیگه‌رانی فواد مه‌عسوم له دووباره بوونه‌وه‌ی پیلانی عه‌فرین له شه‌نگال\nسه‌رۆک کۆماری عێراق له میانه‌ی گفتوگۆ له‌گه‌ڵ ڕۆژنامه‌ی حه‌یاتی چاپی عه‌ره‌بستان سه‌باره‌ت به ئه‌گه‌ری هێرشی تورکیا بۆ سه‌ر شه‌نگال وتی: به‌غدا هیواداره که ئه‌وه ڕوو نه‌دات.\nبه ڕاپۆرتی ئاژانسی مێهر له ڕۆژنامه‌ی حه‌یات، فواد مه‌عسووم په‌یوه‌ندی نێوان وڵاته‌که‌ی و عه‌ربستانی به زۆر باش وه‌سف کرد.\nئه‌و له گفتوگۆ له‌گه‌ڵ ڕۆژنامه‌ی حه‌یاتی عه‌ره‌بستان سه‌باره‌ت به هه‌رێم و به‌غداش وتی: دانوستانه‌کانی نێوان هه‌ر دوولا درێژه‌ی هه‌یه و بابه‌ته‌کان بۆ ڕێچکه‌ی ئاسایی خۆیان گه‌ڕاونه‌ته‌وه.\nئه‌و زیادی کرد: به‌غدا کارێکی زۆر باشی کرد که مووچه‌ی فه‌رمانبه‌رانی هه‌رێمی نارد، نه هه‌رێم له به‌غدا بێ نیازه و نه به‌غداش له هه‌رێم، هه‌ر دوولا سه‌ر به یه‌ک وڵاتی هاوبه‌شن و پێویستیان به یه‌کتره. بڕێک لایه‌نه تۆمه‌تی دزی کردن ده‌خه‌نه پاڵ لایه‌نه‌کانی دیکه و ئه‌مه‌ش ده‌بێته هۆی ئه‌وه‌ی سه‌رمایه‌دانه‌ری له عێراق کز بکات.\nفواد مه‌عسووم سه‌باره‌ت به ئاواره‌کان وتی: له‌م ڕووه‌وه وڵاتانی جیهان یارمه‌تی باشی عێراقیان داوه، جاری وه‌ها بووه ۲۰ ملیۆن دۆلار و جاری وه‌هاش بووه ۱۵ ملیۆن دۆلار یارمه‌تی ئاواره‌کان دراوه به‌ڵام هێشتا کێشه‌کان به ته‌واوی چاره‌سه‌ر نه‌بووه.\nئه‌و له وڵامی پسیارێک سه‌باره‌ت به هه‌ڕه‌شه‌کانی تورکیا بۆ هێرش کردنه سه‌ر شه‌نگال وتی: دوای کشانه‌وه‌ی هێزه‌کانی په‌که‌که له عێراق ئه‌گه‌ری ئه‌وه بوونی نییه که هیچ هێزێک بتوانێت هێرش بکاته سه‌ر خاکی ئێمه. نیگه‌رانی ئه‌وه‌ین که هه‌مان سیناریۆی عه‌فرین له شه‌نگال دووباه‌ره ببێته‌وه و هیوادارین تورکیا ده‌ست بۆ کاری وه‌ها نه‌بات.


ڕێبەرەکان، خۆتان لە داهاتوودا ببینن - eLearnix\nڕێبەرەکان، خۆتان لە داهاتوودا ببینن\nYou Are Here :Home> Product > ڕێبەرەکان، خۆتان لە داهاتوودا ببینن\nPodcast Duration: 5′:49″\nContent: 1 Voice File\nListen on your Mobile, Tablet or PC\nCourse Language: Kurdish\nGive Your Review To “ڕێبەرەکان، خۆتان لە داهاتوودا ببینن” Cancel reply\nلەم دوواییانەدا دەروونناسە کۆمەڵایەتییەکان کێشەیەکیان دۆزیوەتەوە کە زۆربەمان کاتێک بیر لە داهاتوو دەکەینەوە و خۆمانی بۆ ئامادە دەکەین ڕووبەڕووی دەبین. ئێمە وەک کەسانێکی جیاواز خۆمان دەبینین وەک کەسێکی نەناسراو و جیاواز لەگەڵ ئەو کەسایەتییەی ئێستامان.\nبۆ لیدەرەکان دەبێ خەون بە داهاتوو ببینن؟\nبۆ ئەوان ئەوە زۆر گرنگە کە ئێستا و داهاتوویان پێکەوە ببەستنەوە چونکە ئەوان داهاتوو تەنیا بۆ خۆیان پێناسە ناکەن بەڵکو بۆ ڕێکخراوەکانیشیان. ئەوان لە ئێستادا چونکە زۆر سەرقاڵی داواکاریەکان و کێشەکانی ئەم ڕۆژانەیانن لەوانەیە دەرفەتەکانی سبەینێیان لەبیر بچێت.\nسەرکەوتنی ڕێکخراوەکەتان دەگەڕێتەوە سەر ئەوەی چۆن داهاتوو دەدۆزنەوە. لێرە ٥ ڕێکارمان هەیە کە یارمەتیتان دەدات بۆ درووست کردن و ڕازاندنەوەی داهاتووتان لە ئێستادا و ئێوە نێزیک بکاتەوە لە ئەو کەسەی لە داهاتوودا دەبن.\nئەو دەنگە زیاتر لەبارەی ئەو کێشەیە باس دەکات.\nListen to some seconds of the Podcast:\nد25 ڕێگا بۆ ئەوەی لەسەر کاری خۆتان بمێننەوە


ئیسرائیل دیمەشقی بۆردومانكرد - تۆڕی میدیایی خەڵک\nهێرشەكە لە بەرزاییەكانی جۆلانەوە ئەنجامدراوە\nروانگەی سوریایی بۆ مافەكانی مرۆڤ ئاشكرایكرد فڕۆكە جەنگییەكانی ئیسرائیل ناوچەی سەیدە زەینەبیان لە باشوری دیمەشقی پایتەختی سوریا بۆردومانكردووە كە بە پێگەی سەرەكی سوپای پاسدارانی ئێران و حزبوڵڵای لوبنانی دادەنرێت.\nروانگەی سوریایی بۆ مافەكانی مرۆڤ هیچ زانیارییەكی لە بارەی زیانەكانی ئەو بۆردومانەوە بڵاونەكردەوە.\nلای خۆیەوە سوپای سوریا رایگەیاند شەوی رابردوو موشەكە ئیسرائیلییەكان لە ناوچەكانی باشوری دیمەشقیان داوە.\nسوپای سوریا لە راگەیەنراوێكدا روونیكردەوە هێرشەكە لە بەرزاییەكانی جۆلانەوە ئەنجامدراوە، زۆرینەی مووشەكەكان خراونەتە خوارەوە لە دووهەم هێرشی هاوشێوەدا لە ماوەی دوو مانگدا بۆ سەر دەوروپشتی پایتەخت.\nهاوكات سەرچاوەیەكی سەربازی بۆ ئاژانسی دەنگوباسی سوریا سانا دەڵێت: ئیسرائیل دەستدرێژیی ئاسمانی لە بەرزاییەكانی جۆلانەوە ئەنجامداوە بۆ كردنە ئامانجی چەند شوێنێك لە دەوروپشتی دیمەشق و لەلایەن هێزەكانی بەرگری هەواییەوە زۆرینەی موشەكەكان خراونەتەخوارەوە.\nئەم هێرشە هاوكاتە لەگەڵ ئامادەكارییەكانی ئیسرائیل بۆ ئەنجامدانی كردەیەكی سەربازی لە دژی ئێران لە وەڵامی هێرشكردنەسەر كەشتییەكی ئیسرائیلی لە كەنداوی عومان لە رۆژی هەینی رابردوو.\nبەپێی سەرچاوە رۆژنامەوانییەكان رۆژی یەك شەممە كۆبوونەوەیەك كراوە لەسەر كردنە ئامانجی كەشتییە ئیسرائیلییەكە و لای خۆیەوە بینی گانتس وەزیری بەرگری ئیسرائیل رایگەیاندووە ئێران بەرپرسیارێتی هێرشكردنەسەر كەشتییەكە هەڵدەگرێت.\nئیسرائیل لە ماوەی رابردوودا هێرشەكانی بۆ سەر مۆڵگەكانی ئێران لە سوریا چڕكردووەتەوە، لە 13ی مانگی كانوونی دووهەم لە هێرشێكدا 57 سەربازی سوپای سوریا و میلیشیاكانی ئێران لە رۆژهەڵاتی سوریا كوژران.\nئیسرائیل رایگەیاندووە لە 2020دا 50 ئامانجیان لە سوریا بۆردومانكردووە.\nناتانیاهۆ: لە ئێران دەدەین\n08 شوبات 2021 10.42 am\nخەڵك- بەپێی راپۆرتی وەزارەتی گەنجینەی ئەمریكا، رێكخراوی داعش پارەی یەدەگی نەختینەی بە بڕی نزیكەی 100 ملیۆن دۆلاری…


دەروازە:زانست/مێژوو - ویکیپیدیا، ئینسایکڵۆپیدیای ئازاد\nمێژوو یان دیرۆک کۆڵینەوەی ڕابردووی مرۆڤە. کەسانێک کە سەبارەت بە مێژوو دەنووسن پێیان دەوترێت مێژووناس یان دیرۆکناس. مێژوو گۆڕەپانێکی کۆڵینەوەیە کە بۆ بەدواداچوون و شیکردنەوەی پاشیەکیی ڕووداوەکان لە چیرۆکەکان کەڵکوەردەگرێت و ھەندێجار تێدەکۆشێت شێوەئاساکانی ھۆ و بەرھۆ کە ڕووداوەکان دەستنیشاندەکەن بپشکنێت. مێژووناسان سەبارەت بە سروشتی مێژوو و بەسوودبوونی لەگەڵ یەکتر دەدوێن. لە کوردیی باکووریدا، وشەی دیرۆک بەکاردەھێندرێت.\nزەوی تەمەنێکی دوور و درێژی ھەیە کە دەگەڕێتەوە ملیارەھا ساڵ بەر لەئێستا زانایان گەیشتونەتە ئەو ڕاستیەی کە زەوی لە وردە مادەی لە ژمار نەھاتوو پێکھاتووە کە بەتینێکی یەکجار زۆر تەقیوەتەوە ئاسەواری ئەو تەقینەوەیە ھێشتا ھەستی پێ دەکرێ زاناکان سەرەتا دەیانووت ئەو تەقینەوەیە ۲ ملیارد ساڵ بەر لەئێستا بووە. بەڵام لێکۆڵینەوە وردەکان دەریانخست کە ئەو تەقینەوەیە نزیکەی ١٥ملیار ساڵ بەر لەئێستا بووە. ساڵی ١٩٥٤ زانای ئەمریکی (ئیلسۆسترنبورگ بارگ ھۆڕن) توانی لە ناو گابەردە کۆنەکاندا شوێنەواری بەکتریایەک بدۆزێتەوە کەلە ۳ملیار و ٥٠٠ملیۆن ساڵ بەر لەئێستا لەسەر زەوی ژیاوە بەمەش زاناکان بۆیاندەرکەوت کە تەمەنی زەوی لەوە زیاترە کە ئەوان بۆی دەچوون.\nجووە کوردەکان یان کوردە جووەکان یان جووە کوردستانییەکان (بە عیبری: יהודי כורדיסטן؛ یەھودیی کوردستان) سەر بە کۆمەڵگا دێرینەکانی جووە ڕۆژھەڵاتیەکانن، نیشتەجێی ئەو ھەرێمەی باکوری مێزۆپۆتامیان کە بە کوردستان ناسراوە. کلتور و جلوبەرگیان ھاوشیوەی کوردە موسوڵمان و ئاشووریە کریستیانەکان دەچێ کە ھاوسێیانن. جووەکانی کوردستان وەک کۆمەڵگای ڕەگەزی داخراو دەژیان، ھەتا کۆچکردنیان بۆ ئیسرائیل لە ١٩٤٠کان و سەرەتای ١٩٥٠کاندا. کوردە جووەکان بە شێوەیەکی بەرچاو ئارامیان بەکاردەھێنا و ھەندێکیان زاراوەکانی کوردی دەدوان. بۆ نموونە، لە کوردستانی عیراقدا، بە ھەردوو زمانی ئارامی و زاراوەی کورمانجی دەدوان. دوای ھاتنیان بۆ ئیسرائیل ئەوانەی کورمانجی دەدوان گۆڕییان بۆ ئارامی. لە ئەمڕۆدا، زۆرینەی جووە کوردەکان و نەوەکانیان لە ئیسرائیل دەژین.\nلە مێژووی زانستدا، شۆڕشی زانستی ئەو ڕۆژگارە بوو کە تێیدا بیرۆکە نوێکان لە فیزیک، ئەستێرەناسی، زیندەوەرناسی، لەشناسیی مرۆڤ، کیمیا و دیکەی زانستەکاندا بناغەی زانستی نوێیان دانا و بوون بە ھۆی بەدواوەدانی ڕێبازەکانی زاڵی سەردەم کە لە یۆنانی کۆنەوە دەستیانپێکردبوو و لە سەدەکانی ناوینیشدا درێژەیان پەیداکردبوو. وەکوو ئەوەی زۆرینەی لێکۆڵەران دەبێژن، شۆڕشی زانستی ساڵی ١٥٤٣ بە بڵاوبوونەوەی دوو پەرتووکەوە دەستیپێکرد و ھەتا سەدەی ١٧ھەم بەردەوامبوو. ئەو دوو پەرتووکە کە ڕێی زانستیان گۆڕی ئەمانە بوون: لەسەر ھەڵسووڕانی تەنە ئاسمانییەکان نووسینی نیکۆلاس کۆپێرنیک و لەسەر پێکھاتی لەشی مرۆڤ نووسینی ئاندریاس ڤێسالیوس. زاراوەی شۆڕشی زانستی، بۆ جاری یەکەم، ساڵی ١٩٣٩ لەلایەن فەیلەسووف و مێژووناس ئالکساندر کۆیرەوە بۆ دەستنیشانکردنی ئەو سەردەمە بەکارھێنرا.\nوەرگیراو لە «https://ckb.wikipedia.org/w/index.php?title=دەروازە:زانست/مێژوو&oldid=598821»\nداڕێژەکانی دەروازەی زانست\nئەم پەڕەیە دواجار لە ١٥:٤٠ی ٢١ی کانوونی یەکەمی ٢٠١٨ نوێ کراوەتەوە.


لاوک کونجرینی : کوردایەتیەکەی باشوور . – WTARIKURD\nلاوک کونجرینی : کوردایەتیەکەی باشوور .\nگەر سەیری پارتی دەکەیت ، یان هەر حیزبێکی تری باشور، پرسیارێکت لا دروست دەبێت ، ئەوەیش: ئایا ئەمانە لە ڕابردوودا بۆ ڕۆژێک کوردایەتییان کردووە ؟ .\nکۆی هەوڵ و ئامانجەکانیان لە کۆمپانیایەکی فڕۆشتی وڵات و هەراجی نیشتمان دەچێت بۆ کەڵەکەکردنی سەرمایەو ، لە کۆمەڵێک خەڵکی پۆلیسی دەچن بۆ بنیادنانی زیندانێکی گەورەو خەڵکە ڕەشوو ڕووتەکە لە کونجەکانی بخەزێنن ، وەک خزاندوویانە .\nپارتی داوای ڕیفراندۆم و بەیانی دەوڵەت دەکات ، لەولاوە شەنگال بۆ داعش چۆڵ دەکات ، لەولاوە هێندە خۆی پچووککردۆتەوە لەئاست تورکیا ، وەک ڕێڕەوی هەناسە بەژیانییەوە بەستۆتەوە . لەسەرئاستی ناوخۆش، شتێک نەماوە بۆئەوەی گیراوەیەکی دەوڵەتی کوردی لێ بنیاد بنرێت، جومگە کۆمەلایەتییەکانی تێکوپێک داوە ، ئاشتی کۆمەڵایەتی بۆتە کارێکی گران ، پەڕلەمان و کۆی دەزگا گرنگەکانی شەکەت کردووەو، داوای سەربەخۆیی دەکات.\nحیزبە ئیسلامییەکان، سێ شتیان کردۆتە ستراتیج .\nیەکەمیان ـ خواناسی\nدووەمیان ـ کوردایەتی\nسێیەمیان ـ دەسەڵاتی شەریعەتی ئیسلام\nلەئەنجامی لێکۆڵینەوە لێیان، بۆت دەردەکەوێت هەرسێ ستراتیجیەکەیان جگە لە درۆیەک لە پێناو وابەستەگی بەتورکیا و ئێران هیج ئاسۆیەکی تر نییە .\nیەکێتی بە بەهەموو تەپۆڵکەو گردەکانییەوە، باڵی کۆسرەت و دکتۆر بەرهەم لاکەی تر تاوانبار دەکات بەمۆنۆپۆلی سەرمایەو دەسەڵات ، کەچی کۆی سەرمایەی دارایی و پێگەی دەسەڵاتی یەکێتی زۆرینەی لای ئەوانەو هەرکەسێکیان دەگریت ، لانی کەم سەرمایەکەی بەشی مانگیکی موچەخۆرانی هەرێمەو ، لەو لاشەوە باڵی هێرۆخان بە بنەمای مانەوەی پێشەلکارییەکانی پارتی ناوزەند دەکەن .\nهەرچی باڵی هێرۆخانە، سێ گۆشانە مامەڵە دەکات :\n1 ـ شانازخان و چەند کەسێکی تریان داناوە بۆ هێڵی هێرش بۆ سەر پارتی و حکومەت .\n2 – قوباد تاڵەبانی لە تەنیشت نێچیری سەرۆکی حکومەتەوە، بەبێ ئەوەی دەسەڵاتی تەواوی هەبێت ، مۆری هاوبەشی هەموو تاوانەکانی پارتی ئەکات .\n3 – هێرۆخان خۆی هاویشتۆتە بەرەی کاک نەوشیروان و چەمکی خۆساخکردنەوەو گرتنە دەستی کۆی دەسەڵاتەکانی یەکێتی بنیاد دەنێت .\nجگە لەوەی کۆی جومگە گرنگ و هەستیارەکانی یەکێتی لەدەست هێرۆخاندایەو بەهۆی ئەوەی لەگۆشەی ململانییەکانی ناوچەکەدا ، بەشێکە لە بەرەی ئێران ، وەک هێزێکی کوردستانی ڕۆژ بەڕۆژ لەسەرپانتایی کوردستان لەنێو ململانییەکاندا خسراوەتە دەرەوەو، ئەو ململانییەی بۆ پارتی و پەکەکە جێهێشتووە . دەکرێت لەم ئەگەرەدا ، ململانییەکانی ناوخۆ و باڵادەستی پارتی بەهۆی ئەمریکا و تورکیا و هێزە کاریگەرییەکانی ناوچەکە ، هۆکاری کشکردنی یەکێتی بێت لە ململانییە گەورەکانی ماڵی کوردی و بۆتە هێزێک ، تەنها فریایی ململانییەکانی ناوخۆی خۆی بکەوێت .\nهەرچی بزوتنەوەی گۆڕانە ، بەهۆی ئەوەی دەمی لە کۆی جومگە هەستیارەکانی ناوخۆی هەرێم داو پارتی ڕاچڵەکاند ، لەوە نەگەیشت ، لەم هەرێمەی ئێمە چەسپاندنی دەسەڵات بە هێزی چەکە ، نەک بەزۆری دەنگی سنوقەکان . نەشی توانی وەک هێزێکی فێڵباز و بنیادنەریی هێزی تر لە منداڵانیدا بەنهێنی بۆ ئەوەی بتوانێت ببێتە هێزێكی یەکلاکەرەوە .\nئەوەی لێرەدا مەبەستە ، ئەمانە چیان پێدەکرێت و بۆچی لەدەسەڵاتدان ؟. ئایا کورد لەم هەرێمەو لەسەرئاستی کوردستان چ پێویستییەکی بەمانەیەو ، ئەمانە چی بۆ ئەم گەلە بەرهەم دێنن ؟. ئەوسا بۆمان دەردەکەوێت ئەوەی غیابە کوردایەتییەو ، ئەوەی ئەوان مەبەستیانە مانە لە پێناو دەسەلات و کەڵەکەکردنی سەرمایە . ڕەوەکەی خوارەوەش دەبێت وەک توتی، وەک عەبە خەیاڵ، پڕوپاگەندەو درۆودەلەسەکانی سەرەوە بڵێنەوەو، خەیاڵ لەشتێ بکەنەوە لەگەڵ خۆیاندا بۆکۆتا تەمەنی ژیانیان هەڵی بگرن .\nکامەران عومەر: یەکیک لەمەترسیەکانی دوای شەری داعش .\nدوکتۆر حوسێن عه‌زیز: با چی دیکه ، ئه‌زموونه قێزه‌ونه‌که‌ی جه‌نگی نێوخۆی میره‌کانی ( بابان )، چه‌ن باره‌نه‌که‌ینه‌وه!


یایر ناتانیاهۆ، کوڕی سەرۆک وەزیرانی ئیسرائیل، لە تۆڕی کۆمەڵایەتیی تویتەر، جارێکی دیکە ئاڵای کوردستانی پۆستکرد و لە پۆستەکەشدا، ڕەجەب تەیب ئەردۆغان، سەرۆک کۆماری تورکیای تاگکردووە.\nیایر ناتانیاهۆ، بەبێ هیچ نوسینێک، تەنها ئاڵایەکی جوڵاوی کوردستانی داناوە و ئەردۆغانی تاگکردووە، کە ئەگەری هەیە وەک کاردانەوەیەک بێت دژی قسەکانی ئەمدواییەی ئەردۆغان لەبارەی ئاڵۆزییەكانی فەڵەستینەوە.\nئەوە جاری یەکەم نییە یایر ئاڵای کوردستان لە تویتەرەکەی پۆستدەکات، پێشتریش و لە هاوینی ساڵی ڕابردوو، وێنەیەکی ئاڵای کوردستانی بڵاوکردەوە و داوای لە کۆمپانیای تویتەر کردبوو ئاڵای کوردستان وەک ئیمۆجی زیادبکات.\nپۆستکردنی ئاڵای کوردستان لەلایەن کوڕی سەرۆک وەزیرانی ئیسرائیلەوە، ڕەنگە هێندەی کاردانەوە بێت بەرامبەر قسەکانی ئەردۆغان، كە لەدوایین وتاریدا ئیسرائیلی بە دەوڵەتی “تیرۆر” وەسفكرد، هێندە بابەتەکە پشتگیریی کورد نەبێت.\nدوایین ئاماری قوربانییانی بۆردومانەكانی ئیسرائیل بۆسەر غەززە\nهەولێر.. خاوەنماڵێك دزی لە كرێچییەكەی خۆی كرد و دەستگیركرا\nوتەبێژی پۆلیسی هه‌ولێر ڕایدەگەیەنێت، دوو تۆمه‌تباریان ده‌ستگیرکردووە، کە دزییان له كرێچیی یەكێك لە دەستگیركراوەكان كردووه. هۆگر عەزیز، وتەبێژی…\nدەنگۆی بوونی حاڵەتێكی توشبوون بە جۆرە نوێیەكەی كۆرۆنا لە گەرمیان بڵاودەبێتەوە و بەڕێوبەری تەندروستی ناوچەكەش ڕونكردنەوە دەدات. بێستون…\nئەمساڵ بۆ یەکەمجار نوێژی هەینی لە مزگەوتەکان بەڕێوەناچێت\nبەپێی بڕیارێکی وەزارەتی ئەوقاف و کاروباری ئاینی، کە لە لیژنەی ڕوبەڕوبوونەوەی کۆرۆناوە وەریگرتووە، ئەمساڵ بۆ یەکەمجار نوێژی هەینی…


کۆستیکا براداتان؛ مردن لەپێناو کوشتندا – كولتور مه‌گه‌زین\nکۆستیکا براداتان؛ مردن لەپێناو کوشتندا\nلە ئینگلیزییەوە؛ نه‌به‌ز سه‌مه\nبابه‌تی: نه‌به‌ز سه‌مه‌د\t On ئیلول 9, 2017\nمالكۆم براون ژۆرنالیست له‌كاتی وانگ دوک له ١٩٦٣ [مۆنکێکی بودیستە لە دژی دەسەڵاتی چین خۆی دەسووتێنێت] Journalist Malcolm Browne's photograph of Quảng Đức during his self-immolation; a similar photograph won the 1963 World Press Photo of the Year. -\nخۆکوژی_بۆمبڕێژکراو جەستە مردووەکەی بەشێوەیەکی سیاسی بەکاردەهێنێ، هەرچەندە هیچ شتێکی ناچالاک لەبارەی کردارەکەیەوە لەگۆڕێدا نییە. کردارەکەی وەها ڕێکخراوە کە ببێتە هۆی مردنی ئەوانیدیش کە لە هەمان کاتدا ڕێکخەرەکەشی لەکاتی جێبەجێکردنیدا دەمرێ. هێشتاش ئامانجی سەرەکی لێرەدا ڕەنگە تەنیا خستنەوەی هەندێ قوربانی نەبێت، بەڵکو ئەوەی خۆکوژی_بۆمبڕێژ لەنێو پرۆسەکەیدا وێنای کردووە ئەمەیە: ترساندنی وێنەی تاکە (یەکێک لە هەموو ئەوانەی لەوێن) کە لە مەرگ ناترسێ، کە دوودڵ نییە لە بەفیڕۆدانی ژیانی خۆی، یان ژیانی هەریەکێکی دی، لەپێناو مەسەلەکەیدا. ئەو کەسانە مەبەستیان چییە لە پەیوەندیکردن کە ئەوان لە سەرووی ”ژیان و مەرگ”ەوەن، و ئەوان وەک هەژەندی سروشتی هێرش دەکەن: بەبێ بەزەیی و بەبێ جیاوازی.. خۆکوژە_بۆمبڕێژەکان، و ئەوانەی ئەو ئەرکەیان پێداون، زۆر باش دەزانن کە ئەوان ناتوانن تەنیا بە ڕێگەی سەربازی هیچ شتێک بەرنەوە. ئامانجی سەرەکی ئەوان، ئەو کەسانە نین کە دەیان کوژن، بەڵکو ئەوانەی لەپێشیان ئەو کردارە دەنوێنن. ئەمە بۆیە ئەوان وەکو ئەوەی لەسەر نواندنگە بن خۆتەقاندنەوەکەیان نمایش دەکەن: ئەو ڤیدیۆیانەی کە لە پشتەوە جێیان دەهێڵن، لەگەڵ هەموو پرۆڤەکەیاندا، بەووردی ڕوونکردنەوەی تێمای بینینەکەیە، هەروەها وەرگرتنەوەی سیتاتی ستاندارد؛ پۆستەرەکان کە دواتر پیشانی دەدەن؛ سەرجەم پیشەسازیی ڕاگەیاندن یارمەتیان دەدات. ئەمە بەشێکی کرۆکییە لە بۆمبڕێژکردن_ی خۆکوژدا؛ ڕەنگە ئەمە زۆر لە کرداری خۆکوشتنەکە گرنگتر بێت.\nدەرآەنجامی خۆکژییەکان – بەغداد\nهێشتاش گرنگ نییە کە مەکینەی پڕوپاگەندە پێشکەوتووە، لێرەدا شتێک هەیە لە کرۆکی کرداری خۆکوژی_بۆمبڕێژکراودا کە ناهێڵێ ئەم چەشنە کردارە کاریگەر بێت، وزەی جڤاکی بونیادبنێ وەک کردارەکەی کوانگ دوک [مۆنکێکی بودیستە لە دژی دەسەڵاتی چین خۆی دەسووتێنێت] ئەو کاریگەرییە دەنوێنێ. دەسەڵاتی ئەوی کۆتاییان لەو فاکتەوە سەرچاوەدەگرێ، ئەو زیانەی بەڕێی کردارەکەیەوە دەیهێنێتەگۆڕێ ڕاستەوخۆ بەتایبەتی دژی خۆیەتی؛ هیچ یەکێکی دی لە پرۆسەکەدا ئازارنادرێ، نە دەبێ ئازار بدرێ. تاکە جەستە کوانگ دوک وازی لێدەهێنێ و فڕێی دەدا، جەستەی خۆیەتی. ئەوەی کە گۆڕان لە کۆمەڵگەدا بەرهەمدەهێنێ، فشارخستنەسەری فیزیکی نییە، بەڵکو بەجێهێشتنی کاریگەرییەکی بەهێزە لەسەر هۆشی کۆمەڵگە بەڕێی لێڕوانینێکی گشتی کردارێکی باڵای بێخودەوە. بە پێچەوانەوە، ئەو گۆڕانەی خۆکوژی_بۆمبڕێژکراو بەدوایدا دەگەڕێ بۆ بەرهەمهێنانی، بە واتای وشە، لە ڕێگەی زیانگەیاندن بە جەستەی ئەوانیدییەوە دێتەگۆرێ. ئەو چەشنە کردارە ناتوانێ بەبێ تێبینی دەربچێ وبڕوات: ڕووداوەکە بەدەنگەدەنگ، پیس و خوێناوییە، کوشتارگەکە زۆر تراوماتیک و ئازاربەخشە، تیرۆرەکە ڕاستەقینەیە. بەڵام ئەوە کرۆکی خۆکوژی_بۆمبڕێژکراوە. گرینگییەکەی و دیاربوونەکەی لەسەر نواندنگەی کوشتنەکە بەندە، جا ئەو نواندنگەیە چ پاسێک، میترۆیەک، یان کافێیەک بێت. لە کرداری خۆکوژی-بۆمبڕێژکراو کۆمەڵگە تۆقێنراوە، بەڵام نەبزوێنراوە. بۆیە خۆکوژی_بۆمبڕێژکراو جەختە لە شکست. دوور لە بونیادنانی بەڕێی هەندێ بەهای سیمبولی، بەڕێی شتێکی باڵاترەوە، ئەو کردارنوێنیانە، وەک مالیس روتڤێن دەبێژێ، ”بەڕێی ئاوێتەکردنی ڕیاڵپۆلەتیک و بێهیوایی”یەوە بەردەوام دەبزوێنرێن.\nJournalist Malcolm Browne’s photograph of Quảng Đức during his self-immolation; a similar photograph won the 1963 World Press Photo of the Year. – مالكۆم براون ژۆرنالیست له‌كاتی وانگ دوک له ١٩٦٣ [مۆنکێکی بودیستە لە دژی دەسەڵاتی چین خۆی دەسووتێنێت]\nلە ڕوانگەی مێتۆدی ”وەرگۆڕینی دژەکان”ی گاندییەوە، ڕەنگە یەکێك بێژێ خۆکوژە_بۆمبڕێژکراوەکان لە کۆتاییدا بێهێز و بێدەسەڵات دەبن، بەتەواوی لەبەرئەوەی ئەوان زۆر بەدەسەڵاتەوە دەردەکەون. بێدەسەڵاتییەکەیان لە سروشتی تاوانکارییانە و هێرشکارانەی کردارەکانیانەوە سەرچاوەدەگرێ. ئاخر تۆ ناتوانی چەکی ڕاستەقینە بەکاربهێنی و هێشتاش جەستەت بۆ چەکێکی سیمبۆلی وەربگۆڕی، یەکێکیان ئەویدی بێکاریگەر دەکات. مێتۆدی خۆکوژە_بۆمبڕێژکراوەکان لە کۆتاییدا بێکاریگەرییە چونکە لە سەرەتاوە وەک کردارێکی زۆر کاریگەر ژمێرەی بۆ کراوە. هەروەها ئەوان هیچ شتێکی واتادارتر بەدەستناهێنن، بەتەواوی لەبەرئەوەی ئامانجەکەیان تەواو پراگماتییە. لەوە زیاتر، گاندی ئەوەی وتووە کە زیانگەیاندن بە ئەوانیدی بۆ ئەوەی کۆمەڵگە بگۆڕی: سەلماندنی دلێری نییە، بەڵکو ترسنۆکییە.\nیەکێك لە کاریگەرییەکانی سەر خۆکوژی_بۆمبڕێژکراو ڕەنگە لە فڕۆکەوانە (kamikaze) ژاپۆنییەکانەوە سەرچاوەی گرتبێ. ڕوەو کۆتایی دووەم جەنگی جیهانی، کاتێک ڕوونبووەوە ژاپۆن دەدۆڕێ، ئەو گەنجانە فڕۆکەکانیان بۆ ئامانجەکانی دوژمن هەڵدەفڕێنن، خۆیان دەکوژن_بەشێوەیەکی مەبەستەکی و بەباشی_ لە پرۆسەکەدا. ئەوان ئەوەیان کرد وەک چۆن گەنجە موسڵمانەکانی ئەمڕۆ خۆیان دەکوژن_ ئاخر ئەوان دەیانەوێ پیشانی بدەن ئەوان لە مەرگ ناترسن یان چونکە ئەوان مێشکیان شووراوەتەوە، یان هەردووکیان. هەرچەندە جوداوازییەکی گرنگ هەیە، فڕۆکەوانە ژاپۆنییەکان ئامانجیان بەتایبەتی پێگە سەربازییەکان بوو، لە کاتێکدا خۆکوژە_بۆمبڕێژەکانی ئەمڕۆ بەبێ جوداوازی هێرش دەکەن. لە ڕاستیدا، لەبەرئەوەی زۆرینەی کات خۆکوژە_بۆمبڕێژکراوەکان بە ئامانجە سەربازییەکان ناگەن، بەڵکو خەڵکانی بێبەرگریی، دانیشتوانی سیڤیل دەکەنە ئامانج، بۆیە کردارەکانیان بەشێوەیەکی کرۆکی بێدەسەڵات دەبێت.\nفڕۆکەوانە (kamikaze) ژاپۆنییەکانە کۆتایی دووەم جەنگی جیهانی، کاتێک ڕوونبووەوە ژاپۆن دەدۆڕێ، ئەو گەنجانە فڕۆکەکانیان بۆ ئامانجەکانی دوژمن هەڵدەفڕێنن، خۆیان دەکوژن_\nیەکێکی دیکە لە کاریگەرییەکان بەجەختییەوە لە ترادیسیۆنی ”شەهیدبوونی هێرشبەر”ی موسڵمانانەوە سەرچاوە دەگرێ. بۆ چەندین دەیە لەنێو بازنە ئیسلامیستەکاندا گەڕان بەدوای بەرهەمهێنانی ڕەوایەتیدانێکی تیۆلۆگی بە خۆکوژی_بۆمبڕێژکراو لەئارادایە. ئەو فاکتە دەمێنێتەوە، هەرچەندە، بەزەحمەت هیچ شتێک لە قورئاندا دەدۆزرێتەوە بۆ کوشتنی کەسانی بێتاوان، سیڤیلی بێبەرگری، کە زۆرینەی ئەوان موسڵمانەکان خۆیانن. وەکو یەکێک لە سکۆلارەکان تێبینی کردووە، لە ”زۆرینەی کەیسەکاندا، ئاین هیچیدی نییە جگەلە هۆکارێک و ئامرازێکی هەڵە”. یەکێک گومانی ئەوە دەکا کە لەگەڵ زاراوەی وەکو ”شەهیدبوونی هێرشبەر”دا هەمیشە ترسێک ئامادەیی هەیە کە یەکێك لە زاراڤەکان ئەویدی هەڵدەوەشێنێتەوە: لە شوێنێک کە زێدەڕەوی لە ”هێرشبەر”دا هەبێت، ئەوا شوێنێکی زۆر بۆ ”شەهیدبوون” نامێنێتەوە. دەسەڵاتی سیمبۆلی پەیوەستە بە بێخودێتی، خۆقوربانیکردنی بێقازانج کە لە کرداری ناساندنەوە سەرچاوە دەگرێ، یەکێک هەرگیز ناتوانێ ناساندن بەدەستبهێنێ لەوانەوە کە ئەو یەکە تێکیشکاندوون.\nپێشوو\tداهاتوو 1 of 14